title: Kazakstanin lippu

text: Kazakstanin lipun reunassa oleva kuvio kuvastaa kazakkien taidetta ja kulttuuriperinteitä. Vaaleansininen kuvastaa Kazakstania asuttavia turkkilaisia kansoja; tataareja, mongooleja ja uiguurejä. Väri edustaa myös taivaanjumala Tengriä kuten myös myös vettä ja Kazakstanin yhtenäisyyttä. Aurinko symboloi elämän lähdettä ja energiaa sekä varallisuutta ja yltäkylläisyyttä, auringon säteet ovat kuin viljan jyviä. Kultainen arokotka symboloi Tšingis-kaanin valtakuntaa.


title: Learn to Fly

text: Learn to Fly on yhdysvaltalaisen rockyhtye Foo Fightersin kuuluisa kappale.


title: Learn to Fly

text: Kappale on yksi Foo Fightersin tunnetuimpia kappaleita. Kappale on julkaistu Foo Fightersin albumilla "There Is Nothing Left to Lose" vuonna 1999 ja samana vuonna kappaleesta tehtiin single. Single on albumin ensimmäinen singlejulkaisu. Kappaleesta tehtiin myös menestynyt musiikkivideo, jossa Dave Grohl ja Nate Mendel näyttelevät useita osia. Musiikkivideolla esiintyvät myös Tenacious D:stä tutut Kyle Gass ja Jack Black.


title: Hengelo

text: Hengelo on kaupunki Alankomaissa Overijsselin provinssissa. Se sijaitsee seitsemän kilometriä luoteeseen Enschedestä ja kymmenen kilometriä lounaaseen Oldenzaalista. Kaupungin pinta-ala on 61,78 neliökilometriä (vesialueita 0,72 neliökilometriä) ja asukasluku 81 074 (tilanne 1. tammikuuta 2016).


title: Hengelo

text: Hengelon kunta perustettiin vuonna 1802, jolloin alueella oli maatiloja ja maataloustyöläisten taloja. Se kasvoi kaupungiksi 1800-luvun lopussa, kun siitä tuli merkittävä rautatien risteyskohta. Rautatien ansiosta alueelle tuli raskasta teollisuutta. Toisen maailmansodan aikana liittoutuneet pommittivat Hengeloa rautatien sekä tehtaissa tuotettujen sotatarvikkeiden takia. 6. ja 7. kesäkuuta 1944 pommitukset tuhosivat kaupungin keskustan ja tappoivat satoja ihmisiä.


title: Hengelo

text: Hengelo sijaitsee Zutphenista Oldenzaaliin kulkevan rautatien varrella. Amsterdam–Hannover–Berliini-reittiä kulkeva InterCity-juna pysähtyy kaupungin rautatieasemalla. Valtatie A1/E8 Amsterdamista Moskovaan kulkee kaupungin läpi ja tie A35 Enschedestä Almeloon menee kaupungin länsipuolelta. Kaupungissa on lisäksi suuri satama Twente-kanaalin varrella.


title: Hengelo

text: Hengelossa voi liikkua sekä junalla että linja-autolla.


title: World, Hold On (Children of the Sky)

text: World, Hold On (Children of the Sky) on ranskalaisen artistin Bob Sinclarin kappale, jonka lauluosuuksista vastaa Steve Edwards. Kappale on toinen single Sinclarin neljänneltä albumilta "Western Dream" ja se julkaistiin 6. kesäkuuta 2006. Single saavutti singlelistan ykkössijan Ranskassa ja Espanjassa.


title: Svappavaaran rata

text: Svappavaaran rata () on Ruotsin rataverkkoon kuuluva rataosuus Kiirunan kunnassa Norrbottenin läänissä Pohjois-Ruotsissa.


title: Svappavaaran rata

text: Rataosa avattiin liikenteelle vuonna 1964, kun Svappavaaran malmiesiintymää alettiin hyödyntää. Sen pituus on 40 kilometriä, ja se yhdistää Svappavaaran kaivoksen Luulaja–Kiiruna -malmirataan. Vuonna 1983 tapahtuneen Svappavaaran kaivostoiminnan lakkauttamisen jälkeen rataosalla on vain pellettitehtaan tavaraliikennettä.


title: Ääninäyttelijä

text: Ääninäyttelijä on pelkästään äänellään esiintyvä, yleensä kuunnelmissa, piirros- ja animaatioelokuvissa tai videopeleissä mukana oleva näyttelijä. Ääninäyttelijä voi myös olla mukana videopelien lokalisoinnissa, ulkomaalaisten ohjelmien jälkiäänityksessä, radiokuunnelmissa tai radio- ja televisiomainoksissa.


title: Ääninäyttelijä

text: Suomessa ulkomaisten animaatiosarjojen äänirooleihin haetaan ja pyydetään näyttelijöitä tai laulajia, joiden äänet muistuttavat elokuvan tai sarjan alkuperäisääntä. Koska Suomessa varsinaisia ääninäyttelijöitä on hyvin vähän ja he ovat useimmiten freelancereita, julkisuuden henkilöt ja nimekkäät näyttelijät ovat saaneet lainata äänensä animaatiohahmoille lähinnä elokuvissa. Esimerkiksi suomalaisista Mika Häkkinen on ollut äänenä Disneyn elokuvassa "Autot", Antero Mertaranta "Pikku Kanasessa" ja Tommy Tabermann elokuvassa "Arthur ja minimoit". Vuonna 2007 Pixarin animaatiofilmiä "Rottatouille" olivat ääninäyttelemässä esimerkiksi Sami Garam, Jyrki Sukula ja Jorma Uotinen sekä vuonna 2008 "Kung Fu Pandan" ääninäyttelemisessä olivat mukana Tommi Evilä ja Arttu Wiskari.


title: Ääninäyttelijä

text: Vuosien ajan Yhdysvalloissa ääninäyttelijät ovat olleet lähinnä matalaprofiilisia esiintyjiä lukuun ottamatta Mel Blancia. Heidän määränsä on myös hyvin pieni verrattuna näyttelijöihin erityisesti Hollywoodissa, jossa työskentelee noin 50 ääninäyttelijää. Rooliin saatetaan pyytää tietyn äänen omaavia ääninäyttelijöitä, jotka tekevät aluksi koe-esiintymisiä ennen kuin mahdollisesti saavat roolinsa. Useimmiten koe-esiintymisissä ääninäyttelijä saa joko kuvan hahmosta kuvauksineen tai pelkästään hahmon kuvauksen tekstinä, jonka pohjalta hänen on luotava hahmolle ääni. Koe-esiintymiset saattavatkin kestää kuukausia, mikäli ääniohjaaja ei löydä mielestään sopivaa ääntä tietylle hahmolle. Näin on esimerkiksi käynyt 1990-luvun "Batman"-animaatiosarjalle, johon jouduttiin pitkään etsimään sopivaa ääntä Batmanille.


title: Ääninäyttelijä

text: Yhdysvalloissa hyvä ääninäyttelijä voi ansaita 850–1 000 dollaria neljän tunnin äänityksestä. Puolestaan Screen Actors Guildin asettamien sääntöjen mukaan neljän tunnin äänityksestä voi normaalisti ansaita noin 760 dollaria.


title: Ääninäyttelijä

text: Elokuvissa käytetään mielellään tunnettujen näyttelijöiden ääniä, jota Disneyn ja Dreamworksin elokuvissa on suosittu eniten. Ensimmäisiä esimerkkejä on "Viidakkokirja", jossa esiintyivät muun muassa Phil Harris, Sebastian Cabot ja Louis Prima. Tämän jälkeen erityisesti 1990-luvulta lähtien esimerkiksi Samuel L. Jackson, Tim Allen, Hugo Weaving, Eddie Murphy, Robin Williams ja Mike Myers ovat lainanneet ääntään animaatioelokuviin. Myös monet vanhan polven näyttelijät, kuten Paul Newman, Ian McKellen, Robert De Niro ja Peter O'Toole, ovat antaneet äänensä johonkin animaatioon. Sarjoihin perustuvissa elokuvissa mukaan saatetaan ottaa yksi tai kaksi tunnettua näyttelijää, jotka eivät kuitenkaan esiinny sarjassa. Tämä on myös aiheuttanut närkästystä ääninäyttelijöiden keskuudessa, jotka usein joutuvat tyytymään suuren budjetin elokuvissa pieniin sivurooleihin. Poikkeuksia on vain muutamia, kuten elokuvassa "Atlantis – Kadonnut kaupunki", jossa Corey Burton toimi kohtuullisessa roolissa Myyränä ja Looney Tunes -elokuvat "Space Jam" sekä "". Molemmissa vain kaksi ääninäyttelijää sai merkittävän roolin. Muun muassa Frank Welker on kertonut ymmärtävänsä roolittajan valinnan, mikäli näyttelijällä on ainutlaatuinen ääni. Billy West puolestaan on kertonut Robin Williamsin, Mike Myersin ja Eddie Murphyn ymmärtävän ääninäyttelemisen idean. West on kuitenkin kritisoinut Hollywood näyttelijöiden taidottomuutta ääninäyttelemisessä, josta he kaiken lisäksi ansaitsevat huomattavasti suuremman palkan kuin perus-ääninäyttelijä.


title: Ääninäyttelijä

text: Kuitenkin erittäin tunnetut julkkisnäyttelijät vaativat useita tuhansia dollareita kertaäänityksestä. Esimerkiksi Cameron Diazille maksettiin 20 miljoonaa dollaria hänen ääninäyteltyään animaatioelokuvassa "Shrek" Prinsessa Fionaa. Tämän myötä esimerkiksi videopelikehittäjät palkkaavat mieluummin ammattilaisen kuin Hollywood-näyttelijän tekemään äänirooleja. "Tales of Symphonian" tuottaja Nao Higo kertoi haastattelussa ääninäyttelemisen vaativan erilaisia kykyjä kuin teattereissa ja televisiossa näyttelemisen. Eikä tunnetun näyttelijän saaminen äänirooliin välttämättä tarkoita hyvää tulosta.


title: Ääninäyttelijä

text: Erityisesti tämä on aiheuttanut keskustelua tuottajien ja ääninäyttelijöiden välille, kun kuuluisat näyttelijät yhä enemmän vievät ääninäyttelijöiden työpaikkoja niin mainosäänenä kuin animaatioiden parissa. Animaatiotuottaja Fred Seibert on muun muassa väittänyt Disneyn alkaneen vasta 1990-luvulla käyttää julkkisnäyttelijöitä animaatioissa, koska pelkkä animaatiohahmo ei auta tai riitä mainostamaan elokuvaa. Myös hän itse palkkaa tuottamiinsa animaatiohin mieluummin tunnettuja näyttelijöitä. Kuitenkin ääninäyttelijä Bob Bergenin mukaan Disney on historiansa aikana aina käyttänyt elokuvissaan kuuluisia näyttelijöitä, joista osalla on ollut kokemusta radiossa näyttelemisestä. Tämän myötä kuuluisien näyttelijöiden palkkaaminen ei ole mikään uusi asia, mutta se vaikuttaa siltä, koska 1990-luvun aikana ja jälkeen on tuotettu yhä enemmän animaatioelokuvia.


title: Ääninäyttelijä

text: Myös ääniohjaaja Mark Evanier kertoi julkkisten herättävän enemmän mielenkiintoa aikuisten keskuudessa, jonka myötä elokuva saisi enemmän yleisöä. Se ei kuitenkaan välttämättä takaa parasta mahdollista suoritusta. Esimerkiksi Mark Hamill ja David Paymer ovat Evanierin mielestä onnistuneet äänirooleissaan yhtä uskottavasti kuin tavallinen ääninäyttelijä. Osa tuottajista puolestaan haluaa palkata näyttelijöitä heidän nimensä tuoman arvon mukaan. Hän kertoi olleensa mukana eräässä pieleen menneessä tuotannossa, jossa ohjelman tuottaja kertoi haluavansa vain tunnettuja näyttelijöitä, vaikka se tarkoittaisi heikkoa ääninäyttelemistä. Evanier oletti tuottajan herättävän yhtiöiden kiinnostusta mikäli sarjassa olisi mukana merkittäviä näyttelijöitä.


title: Ääninäyttelijä

text: 2000-luvulla erityisesti videopeleissä ääninäytteleminen on ollut kasvussa. Yhä useampi näyttelijä tekee näytelmäroolien lisäksi äänirooleja ja videopelien tuotannon kehittyessä menestyneempään suuntaan, osa heistä saatetaan tunnistaa jopa paremmin videopelien rooleista kuin näytelmärooleistaan. Muun muassa Michael Ironside ja Keith David ovat nousseet mittavien televisiourien jälkeen takaisin tunnettavuuteen "Splinter Cellin" ja "Halon" myötä. Useat ääninäyttelijät saattavat esiintyä lukuisissa peleissä. Yksi nykyään ehkä tunnetuin ääninäyttelijä videopeleissä lienee Nolan North, johtuen hänen monista eri rooleistaan useissa peleissä.


title: Ääninäyttelijä

text: Vuosittaisessa Annie-palkintogaalassa jaetaan palkinto muun muassa ääninäyttelijöille parhaasta televisio- ja elokuvaroolisuorituksesta. Parhaimmillaan ääniroolista on voinut voittaa Emmy-palkinnon, jonka ovat voittaneet muun muassa Dan Castellaneta vuosina 1992, 1993 ja 2004, Nancy Cartwright vuonna 1992, Rob Paulsen vuonna 1999, Pamela Adlon vuonna 2002 sekä Joe Alaskey vuonna 2004.


title: Ääninäyttelijä

text: Japanissa ääninäyttelijät kulkevat nimityksellä seiyū (). Japanin animaatiotuotanto valmistaa noin 60 prosenttia maailman animaatiosarjoista. Maassa on noin 130 seiyū-koulua. Seiyūjen koulutus on Japanissa organisoituneempaa toimintaa kuin esimerkiksi ääninäyttelijöillä Yhdysvalloissa, jossa ei ole ääninäyttelemiseen perustuvia kouluja ja ääninäyttelijöiksi haluavat käyvät lähinnä näyttelijäkoulujen pitämillä äänikursseilla. Seiyū-kouluihin siirrytään peruskoulutuksen jälkeen, mutta vain parhaimmisto oppilaista valitaan seiyūiksi, ja todennäköisyys tulla tunnetuksi alalla on hyvin matala. Kaikki seiyūt eivät ole seiyū-koulujen entisiä oppilaita, vaan heidät on koulutettu ammattiin lapsesta saakka tai he ovat erityisesti vanhojen seiyūjen tapauksessa klassisesti koulutettuja näyttelijöitä, jotka ovat siirtyneet teatterin lavalta ääninäyttelyn maailmaan. 1990- ja 2000-luvuilla on myös yleistynyt menestyvien viihdetaiteilijoiden trendi saavuttaa uutta kuuluisuutta alkamalla seiyūksi.


title: Ääninäyttelijä

text: Seiyūt ovat ääninäyttelijöitä radiokuunnelmissa ja osallistuvat Japanin ulkopuolella tuotettujen elokuvien ja televisiosarjojen japaninkieliseen ääniraidan jälkiäänitykseen, mutta parhaiten heidät tunnetaan animesarjojen ja videopelien ääninäyttelystä. Monien seiyūjen nimi yhdistetään pysyvästi heidän esittämiin roolihahmoihin hyvin suosituissa ja kaupallisesti menestyneissä animesarjoissa. Animen valtavan määrän ja kysynnän takia seiyūjen rooliluettelossa on jopa satakunta animesarjaa. Hyvin menestyvän animaatioteollisuuden takia monet seiyūt ovatkin Japanin populaarikulttuurin kuuluisuuksia, jotka tekevät työtään täysipäiväisesti. Monet vanhempien sukupolvien seiyūt ovat jatkaneet ammattia eläkkeelle ja jopa kuolemaansa asti. Kuuluisat seiyūt siirtyvät usein myös muusikoiksi, J-pop-laulajiksi ja radiojuontajiksi sekä näyttelevät japanilaisissa elokuvissa ja televisiosarjoissa. Japanissa on perustettu seiyūjeille omia värväystoimistoja, jotka päättävät seiyūjen kiinnityksestä animesarjoihin ja valitsevat heille sopivan roolituksen animesarjoissa. Värväystoimistot myös käyvät kaupallisesti tuottoisaa liiketoimintaa seiyūjen työsuhteen siirtämisestä toisten värväystoimistojen kesken. Seiyūjen suosio Japanissa vetää vertoja tavallisille näyttelijöille, pop-muusikoille ja muille viihdemaailman idoleille, ja monet heistä ovat saavuttaneet julkisuuden henkilön aseman. Heille on perustettu fanikerhoja ja vankkoja seuraajakuntia paitsi Japanissa myös Yhdysvalloissa ja muissa länsimaissa.


title: Ääninäyttelijä

text: Seiyūn ammatin suuren arvostuksen takia tunnettuja ja suosittuja seiyūja on lukemattomia, muun muassa Kikuko Inoue, Megumi Hayashibara, Aya Hirano, Aya Hisakawa, Mayumi Iizuka, Mika Kanai, Nana Mizuki, Kotono Mitsuishi, Ikue Ōtani, Romi Paku, Kugimiya Rie, Mitsuki Saiga, Yukari Tamura, Akira Kamiya, Jun Fukuyama, Toshio Furukawa, Tōru Furuya, Daisuke Gōri, Rikiya Koyama, Mamoru Miyano, Toshiyuki Morikawa, Jōji Nakata, Akio Ōtsuka, Chikao Ōtsuka, Rei Sakuma, Kaneto Shiozawa, Minami Takayama, Kōichi Yamadera ja Norio Wakamoto.


title: Ääninäyttelijä

text: Japanilaisen ääninäyttelyn juuret ulottuvat 1920-luvun puoliväliin valtion yleisradioyhtiön NHK:n aloitettua ensimmäiset japaninkieliset radiolähetykset. Alun perin japanilaisia radioääniä ja dubbaajia kutsuttiin ”ääninäyttelijöiksi” (), mutta käytössä lyhentyi ensimmäiseen ja viimeiseen kanjiin muodostaen sanan seiyū. Sana levisi laajaan käyttöön vasta 1970-luvulla, erityisesti animesarjan "Space Battleship Yamato" myötä. Jotkut ennen tätä aikaa aloittaneet vanhemmat ääninäyttelijät saattavat vierastaa seiyū-termin käyttöä ja pitävät sitä vähättelevänä, koska se ei enää sisällä "näyttelijä"-sanaa. 1960-luvulla Japanin ulkopuolella tuotettuja elokuvien ja televisiosarjojen tuonnin nousun myötä japaninkielisen jälkiäänityksen tekemistä varten alettiin kouluttaa seiyūja perinteisten elokuva- ja televisionäyttelijöiden paikalle. 1980-luvulle mennessä animesta oli tullut Japanin valtavirtaviihdettä varmistaen seiyūjen yhteiskunnallisen aseman japanilaisessa populaarikulttuurissa. Ensimmäisten erittäin suosittujen animesarjojen seiyūjen nimet levisivät maan halki, ja he alkoivat esiintyä myös animesarjojen ulkopuolella televisio- ja radio-ohjelmissa. 1990-luvun puoliväli esitteli seiyūjen ammattiin uuden menetelmän saada rooleja ja saavuttaa kuuluisuutta videopelien ääninäyttelyllä. Samalla vuosikymmenellä tapahtunut Internetin teknologinen ja yhteiskunnallinen läpimurto antoi seiyūjen faneille menetelmän hankkia, kerätä ja varastoida tietoa seiyūista sekä laajentaa seiyūjen seuraajakuntien levinneisyyttä Japanin ulkopuolelle maailmanlaajuisessa mittakaavassa.


title: Rilan luostari

text: Rilan luostari () on suuri ortodoksinen luostari Bulgariassa. Luostari sijaitsee lounaisilla Rila-vuorilla 117 kilometriä Sofiasta etelään Rilska-joen laaksossa 1 147 metrin korkeudessa


title: Rilan luostari

text: Rilan luostari on perustettu 900-luvulla. Se on Bulgarian merkittävimpiä kulttuurihistoriallisia monumentteja ja se kuuluu UNESCOn maailmanperintöluetteloon.


title: Rilan luostari

text: Luostarikompleksi käsittää yhteensä 8 800 m²:n alueen. Rakennukset ovat suorakaiteen muotoisen sisäpihan (3 200 m²) reunoilla. Pääkirkko ja keskiaikainen torni sijaitsevat pihalla. Viisikupolinen pääkirkko valmistui vuonna 1837. Kirkon arvokkain esine on kullattu ikonostaasi, joka on kuuluisa puuleikkauksistaan ja jonka tekemiseen meni viisi vuotta neljältä käsityöläiseltä.


title: Rilan luostari

text:
Perinteisesti on uskottu, että luostarin perusti erakko Ivan Rilski, joka asui läheisessä luolassa. Luostarikompleksin perustivat kuitenkin erakon oppilaat, jotka olivat tulleet vuoristoon kuulemaan tämän opetuksia.
Perustamisestaan lähtien Rilan luostari on ollut Bulgarian hallitsijoiden suosiossa. Melkein jokainen tsaari antoi suuria lahjoituksia luostarille aina osmanimiehitykseen saakka, mikä teki siitä Bulgarian kansallisen tietoisuuden kulttuurisen ja hengellisen keskuksen.


title: Rilan luostari

text: Paikallinen feodaaliherra Hrelju Dragovola pystytti Rilan luostarin uudelleen nykyiselle paikalleen 1300-luvulla. Kompleksin vanhimmat rakennukset Hreljova kula -torni (1334–1335) ja pieni kirkko tornin vieressä (1343) ovat tuolta ajalta samoin kuin piispan valtaistuin ja luostarin portit. Osmanien saapuminen 1300-luvun lopussa ja useat ryöstöretket johtivat luostarin tuhoutumiseen 1400-luvun puolivälissä.


title: Rilan luostari

text: Moskovan ja koko Venäjän patriarkaatin ja etenkin Athoksella sijaitsevan Rossikonin luostarin antamien lahjoitusten avulla Rilan luostari rakennettiin uudelleen 1400-luvun lopussa. Rakennustöitä johtivat Kjustendilin seudulta tulleet kolme veljestä, jotka myös toivat Ivan Rilskin pyhäinjäännökset rakennusryhmään.


title: Rilan luostari

text: Luostari toimi bulgarian kielen ja kulttuurin säilyttäjänä maan ollessa vieraan vallan alaisuudessa. Bulgarian kansallisen heräämisen aikana (1700–1800-luku) luostari tuhoutui tulipalossa 1833 ja se rakennettiin uudelleen seuraavan 30 vuoden aikana rikkaiden bulgarialaisten tuella. Asuinrakennusten rakentaminen aloitettiin 1816 ja kellotorni lisättiin vanhaan torniin 1844.


title: Rilan luostari

text: Luostarikompleksi julistettiin kansalliseksi monumentiksi 1976 ja se listattiin UNESCOn maailmanperintöluetteloon 1983.


title: Svappavaara

text: Svappavaara (, ) on taajama ja kylä Kiirunan kunnassa, Norrbottenin läänissä, Pohjois-Ruotsissa. Taajamassa on 417 asukasta.


title: Svappavaara

text: Svappavaaran kylä syntyi kaivostoiminnan myötä 1600-luvulla. Kaivosyhtiö LKAB on edelleen paikkakunnan suurin työnantaja. Kylässä sijaitsevat Svappavaaran peruskoulu sekä Ralph Erskinen suunnittelema kylätalo Ormen Långe.


title: Svappavaara

text: Kaivostoiminta Svappavaarassa on päättynyt, mutta kylässä toimii edelleen malminrikastamo. Svappavaaran rata yhdistää kylän ja rikastamon Luulajan ja Kiirunan väliselle Malmiradalle.


title: Srebarnan luonnonsuojelualue

text: Srebarnan luonnonsuojelualue on luonnonsuojelualue Etelä-Dobrogeassa Bulgarian koillisosassa. Alue muodostuu Srebarnajärvestä ja sen ympäristöstä, ja se sijaitsee tärkeällä lintujen muuttoreitillä Afrikasta Eurooppaan. Varsinainen suojelualue on laajuudeltaan 6,4 km², ja sen ympärillä on 5,4 km² puskurivyöhyke. Suojelualue perustettiin vuonna 1948 ja lisättiin UNESCOn maailmanperintöluetteloon vuonna 1983.


title: Srebarnan luonnonsuojelualue

text: Srebarnan luonnonsuojelualue sijaitsee Bulgarian koillisosassa lähellä Romanian rajaa. Se on 638 hehtaarin laajuinen ja suojelee Srebarnajärven ekosysteemiä. Srebarnajärvi sijaitsee Tonavan tulvatasangolla noin kilometri joen uomasta etelään. Järven lisäksi suojelualueeseen kuuluu sen pohjoispuolella olevat entiset maatalousmaat, Tonavan varrella olevat metsäplantaasit sekä Komlukan saari ja sen ja Tonavan rantatörmän. välissä oleva vesialue.


title: Srebarnan luonnonsuojelualue

text: Järven avoin vesialue oli vuonna 2000 noin 120 hehtaaria. Lisäksi järveen kuuluu 400 hehtaarin laajuinen ruoikko.


title: Srebarnan luonnonsuojelualue

text: Bulgarian pohjoisosissa ilmasto on mantereinen. Talvet ovat kylmiä ja kosteita ja kesät kuumia. Tammikuun keskilämpötila on –2 astetta ja heinäkuun keskilämpötila 23 astetta. Vuoden sadanta on 502 millimetriä.


title: Srebarnan luonnonsuojelualue

text: Srebarnan luonnonsuojelualueella on laskettu olevan 2 748 taksoniin kuuluvaa kasvia. Noin 53 prosenttia koko Bulgarian kosteikkolajeista kasvaa alueella. Lajeista kaksi on kansainvälisestä ja yksitoista kansallisesti uhanalaista.


title: Srebarnan luonnonsuojelualue

text: Järviruoko on alueen valtalaji, ja se peittää kaksi kolmasosaa sen koko alasta. Ruoikon lajeja ovat myös kapeaosmankäämi ja leveäosmankäämi sekä järvikaislalajit. Yleisinä mattoina kasvaa valkolumme, hapsivita sekä kilpukka- ja limaskalajeja. Rannan puskissa kasvavat muun muassa raita, tuhkapaju ja punapaju. Komlukan saarella on tulvametsiä, joiden lajeja ovat pajut ja poppelit.


title: Srebarnan luonnonsuojelualue

text: Srebarnassa on erityisen arvokas lintulajisto. Siellä elää 233 lintulajia, joista 80 on muuttolintuja. Alueella pesii 99 lajia. Välimeren ja Mustanmeren alueen kiharapelikaaneista 9,6 prosenttia elää Srebarnassa. Kiharapelikaanin lisäksi alue on jalohaikaran, merimetson ja ruskosotkan ainoa pesimäpaikka Bulgariassa. Niiden lisäksi Srebarnassa lisääntyvät myös pikkumerimetso, yöhaikara, silkkihaikara, rääkkähaikara, pikkuhaikara, pronssi-iibis, kapustahaikara, ruisrääkkä ja isotrappi. Tärkeitä talvehtijoita ovat kyhmyjoutsen, tundrahanhi, merihanhi ja merikotka.


title: Srebarnan luonnonsuojelualue

text: Srebarnassa on tavattu 41 nisäkäslajia. Kaloista siellä elää muun muassa Bulgariassa harvinainen toutain ja matelijoista muun muassa pensaskäärme. Sammakkoeläimiä alueelta on löydetty 12 lajia ja sudenkorentoja 36 lajia.


title: Johann Vogel

text: Johann Vogel (s. 8. maaliskuuta 1977, Geneve, Sveitsi) on sveitsiläinen jalkapalloilija. Hänellä ei ole tällä hetkellä seuraa. Vogel on myös Sveitsin jalkapallomaajoukkueen kapteeni.


title: Johann Vogel

text: Vogel aloitti ammattilaisuransa sveitsiläisessä Grasshoppersissa, jonne hän siirtyi meyriniläisestä amatöörijoukkue FC Meyrinistä vuonna 1992. Vuonna 1999, 133:n Grasshopper-pelin jälkeen, PSV Eindhoven osti Vogelin pelioikeudet. Vogel pelasi kuusi kautta Alankomaiden Eredivisie-liigassa ennen siirtymistään AC Milaniin. Milanista Vogel siirtyi La Ligan Real Betisiin. Espanjassa hänen peliaikansa jäi vähiin ja hän jätti seuran joulukuun lopulla 2007


title: Daniel Owino Misiani

text: Daniel Owen (Owino) Misiani (22. helmikuuta 1940 – 17. toukokuuta 2006) oli benga-muusikko, joka syntyi Tansaniassa, mutta asui 1960-luvulta lähtien Keniassa. Hän lauloi pääasiassa luon ja swahilin kielillä.


title: Daniel Owino Misiani

text: Misiani syntyi Tansanian pohjoisosassa sijaitsevassa Shiratissa. Hänen vanhempansa olivat laulajia. Hän muutti 1960-luvun alussa Keniaan, jossa hän tuli tunnetuksi Shirati Jazz -yhtyeen perustajajäsenenä.


title: Daniel Owino Misiani

text: Misiani oli naimisissa kuusi kertaa ja hänellä oli useita lapsia . Hän kuoli toukokuussa 2006 bussionnettomuudessa asuinkaupungissaan Kisumussa.


title: Jällivaaran rautatieasema

text: Jällivaaran rautatieasema (, ) on rautatieasema Ruotsin rataverkolla Jällivaaran kunnassa Norrbottenin läänissä Ruotsin Lapissa. Asema sijaitsee Luulajan ja Kiirunan välisellä rataosalla, ja siellä risteävät Malmbanan, Inlandsbanan sekä Vitåforsbanan.


title: Jällivaaran rautatieasema

text: Asemalla pysähtyvät kaikki henkilöjunat, ja siellä on myös runsaasti tavaraliikennettä.


title: Kauppakeskus Malmin Nova

text: Malmin Nova on Helsingin Malmilla sijaitseva kauppakeskus. Malmin Novan "veturiliike" on n. 10 000 m² laaja K-Citymarket. Sen lisäksi kauppakeskuksessa on n. 40 erilaista liikettä, joita ovat muun muassa Alko, Yliopiston Apteekki, Tarjoustalo, KappAhl, Lindex, Dressmann, HairStore, Suomalainen kirjakauppa, Burger King sekä Kotipizza. Malmin Novan kerrospinta-ala on n. 30 000 m² (vuokrattavaa pinta-alaa n. 24 000 m²). Kauppakeskuksen yhteenlaskettu vuosimyynti oli n. 77 miljoonaa euroa (2005). Vuonna 2005 asiakaskäyntejä oli n. 7 300 000.


title: Kauppakeskus Malmin Nova

text: Kauppakeskus sijaitsee aivan Malmin rautatieaseman sekä Malmintorin välittömässä läheisyydessä. Kauppakeskuksessa on 690 paikan pysäköintihalli. Katupaikoituspaikkoja on lähiympäristössä noin 100 ja lähellä olevassa P1-paikoitushallissa on noin 300 pysäköintipaikkaa.


title: Kauppakeskus Malmin Nova

text: HoponPoppoo teki Malmin Novasta 2017 samannimisen kappaleen.


title: Cantillon

text: Cantillon (koko nimi Brasserie Brouwerij Cantillon) on perinteinen Anderlechtissa Brysselin alueella Belgiassa sijaitseva pienpanimo. Tämä perheyritys on perustettu vuonna 1900 . Panimo tunnetaan perinteisin menetelmin villihiivasta valmistetuista lambic-oluistaan. Panimo toimii samalla museona (Musée Bruxellois de la Gueuze), jossa vierailijoilla on mahdollisuus tutustua gueuze-lambicin valmistukseen.


title: Cantillon

text: Cantillonin perusti helmikuussa 1900 Paul Cantillon. Hän ei ollut aluksi panija vaan lambic-sekoittaja. Hän osti lambiceja valmistajilta ja sekoitti niitä keskenään ja lisäsi niihin hedelmiä. Oma lambic-tuotanto alkoi vuonna 1937, ja se jatkuu edelleen.


title: Cantillon

text: Vuonna 1969 Cantillonin panimo siirtyi Robert ja Marcel Cantillonilta Marcelin vävyn Jean-Pierre Van Royn johdettavaksi. Huolimatta oluttrendien muuttumisesta 1960-luvulla (suosittiin makeampia ja kevyempiä oluita) Van Roy päätti jatkaa perinteisten lambicien valmistusta. Musée Bruxellois de la Gueuze avattiin vuonna 1978. Vuodesta 1999 Cantillon on pyrkinyt käyttämään oluissaan ainoastaan luomuraaka-aineita. Heinäkuussa 2001 panimon johtoon siirtyi Jean-Pierren poika Jean.


title: Cantillon

text: Cantillonin oluet ovat poikkeuksetta erittäin happamia verrattuna vaikkapa Mort Subite- ja Belle Vue -lambiceihin. Panimo valmistaa omasta gueuzestaan sekoittamalla myös erikoiseriä. Esimerkiksi helsinkiläistä One Pint Pubia varten on valmistettu lambicia tyrnistä, punaisesta karviaismarjasta ja viinimarjasta. Tukholmalaiselle Akkurat-olutravintolalle on tehty erikoisoluita muun muassa lakkamarjasta.


title: Dødheimsgard

text: Dødheimsgard (joskus myös DHG) on vuonna 1994 perustettu norjalainen black metal -yhtye.


title: Dødheimsgard

text: Dødheimsgard on yhdyssana kolmesta eri sanasta: "Død" (=kuolema), "heim" (=koti) ja "gard" mikä tarkoittaa tässä yhteydessä kartanoa. Vapaa suomennos yhtyeen nimestä on "Kuoleman kartano".


title: Krokvikin rautatieasema

text: Krokvikin rautatieasema (, ) on rautatieasema Ruotsin rataverkolla Kiirunan kunnassa rataosalla Kiiruna–Narvik. Asema sijaitsee Krokvikin kylässä napapiirin pohjoispuolella noin 11 kilometriä Kiirunan rautatieasemalta luoteeseen, ja on Kiirunasta lähdettäessä ensimmäinen junakohtauspaikka. Asemalta kaksi kilometriä pohjoiseen sijaitsee Käyrävuopion kylä.


title: Krokvikin rautatieasema

text: Krokvik on nykyisin miehittämätön, ja liikenteenohjaustoiminnot hoidetaan kaukokäytöllä Kiirunan asemalla sijaitsevasta ohjauskeskuksesta käsin.


title: Krokvikin rautatieasema

text: Ratapihalla on pääraiteen lisäksi kaksi sivuraidetta, joita voidaan käyttää junien kohtaamisiin. Lisäksi asemalla on pistoraide, jota käytetään ratatyökoneiden säilytys- ja väistöraiteena.


title: Krokvikin rautatieasema

text: Krokvikin puurakenteinen asemarakennus on purettu vuonna 2008.


title: UR-100N

text: UR-100N on Venäjän käytössä oleva mannertenvälinen ballistinen ohjus. Sen NATO-koodi on SS-19 Stiletto.


title: UR-100N

text: Sen kehitystyö alkoi Neuvostoliitossa vuonna 1970 OKB-52-suunnittelutoimistossa. Ohjuksen lentokokeet tehtiin vuosina 1973-1975. UR-100N on neljännen sukupolven siilosta laukaistava nesteajoainetta käyttävä mannertenvälinen ballistinen ohjus. Sitä varten jouduttiin rakentamaan uudet siilot, koska se ei sopinut UR-100-ohjuksen siiloihin. UR-100N tuli Neuvostoliiton asearsenaaliin 1974 alkaen. Vuonna 1978 ohjuksia oli tuolloin siiloissa 180 kappaletta.


title: UR-100N

text: Vuonna 1976 alkoi siitä kehitetyn version UR-100NUTTH suunnittelu. Lentokokeet tapahtuivat viisi vuotta myöhemmin. Vuonna 1979 UR-100UTTH tuli palveluskäyttöön. Vuonna 1983 se oli korvannut vanhempia ohjuksia. Tuolloin UR-100UTTH-ohjuksia oli siiloissa 360 kappaletta. Tämä luku laski vuoteen 1991 mennessä 300:aan. Osa Ukrainan alueella olleista ohjuksista tuli Venäjän hallintaan.


title: UR-100N

text: Venäjä säilytti käytössä 170 ohjusta muutettuna vastaamaan aserajoitussopimusten sisältöä, jossa niihin sallittiin kuhunkin vain yksi ydinkärki. Ohjusten määrä laskee kohti 50:ntä vuoteen 2010 mennessä. Yhdysvaltain ohjuspuolutusaloitteen saadessa George W. Bushin hallinnolta enemmän rahoitusta kuin 1990-luvulla, Venäjä ainakin uhkasi 2000-luvun alussa muuntaa ohjukset takaisin monta ydinkärkeä kuljettaviksi.


title: Khold

text: Khold on norjalainen black metal -yhtye joka on perustettu vuonna 2000 Tulus-yhtyeen hajomisen jälkeen. Yhtyeen perustivat Oslossa Sarke (rummut) ja Gard (laulu & kitara). He ottivat mukaansa myös Rinnin (kitara) ja Eikind (basso). Yhtye nauhoitti demon vuonna 2000 ja se teki saman vuonna levytyssopimuksen Moonfogin kanssa. Sen esikoisalbumi "Masterpiss of Pain" julkaistiin keväällä 2001 ja metallimusiikkilehdet pitivät sitä "tuoreena henkäyksenä black metal-musiikkiin". Vuonna 2003 yhtye vaihtoi levy-yhtiökseen Candlelight Recodsin joka julkaisi Kholdin 3. albumin seuraavana vuonna.


title: Khold

text: Sekä yhtyeen 2. albumi "Phantom" että "Mørke gravers kammer" ovat olleet Alarm-palkintoehdokkaita julkaisuvuotenaan. Keväällä 2005 Khold levytti neljännen albuminsa "Krek" joka julkaistiin 10. lokakuuta 2005. Pääsiäisenä 2006 yhtye jäi tauolle määrittelemättömäksi ajaksi. Yhtye palasi tauolta 2007 ja julkaisi viidennen albuminsa "Hundre år gammal" seuraavana vuonna.


title: Henschel Hs 293

text: Henschel Hs 293A on saksalainen toisen maailmansodan aikainen radio-ohjattava liitopommi, jota käytettiin eräänlaisena meritorjuntaohjuksena. Sen suunnitteli Henschel Flugzeugwerken Berliinissä.


title: Henschel Hs 293

text: Liitopommimallin pääsuunnittelija oli Herbert Wagner. Sen piti tulla käyttöön vuonna 1940, mutta valmistus alkoi vasta loppuvuodesta 1943. Yhteensä 12 000 pommia valmistettiin. Niistä laukaistiin 400, ja niiden on katsottu tuhonneen 55 laivaa. Suurimman menestyksen liitopommi saavutti Salernon ja Anzion maihinnousutaisteluissa Italiassa. Asetta pelättiin myös Jäämerellä.


title: Henschel Hs 293

text: Saksalaiset tiettävästi laukaisivat neljä Hs 293 -liitopommia Lapin sotaan liittyneen Tornion maihinnousun aikana lokakuussa 1944. Kolme pommeista putosi mereen ja yksi maalle synnyttäen noin viisi metriä syvän ja halkaisijaltaan 20-metrisen kraatterin. Pommit laukaistiin Focke-Wulf Fw 200 Condor -koneista.


title: Torniojärven rautatieasema

text: Torniojärven rautatieasema (, ) on rautatieasema Ruotsin rataverkolla Kiirunan kunnassa Norrbottenin läänissä rataosalla Kiiruna–Narvik. Rautatieasema sijaitsee Torniojärven itäpäässä järven etelärannalla, ja sen etäisyys Tukholman keskusrautatieasemalta on 1464 ratakilometriä mitattuna Bodenin keskusrautatieaseman kautta.


title: Torniojärven rautatieasema

text: Liikenteenohjaustoiminnot hoidetaan keskitetysti Bodenin keskusrautatieasemalla sijaitsevasta liikenteenohjauskeskuksesta käsin. Nykyisin Torniojärven liikennepaikkaa käytetään pääasiassa junien kohtaamisiin.


title: Torniojärven rautatieasema

text: Asema sijaitsee vuoren rinteellä 393 metrin korkeudella merenpinnan yläpuolella. Vuorenseinämä kohoaa rautatien eteläpuolella noin kuuteensataan metriin.


title: Torniojärven rautatieasema

text: Torniojärven asemarakennus on samassa suuressa tiilirakennuksessa kuin alkuperäinen sähköradan muuttaja-asema, joka rakennettiin radan sähköistyksen myötä vuonna 1915. Muuttajalaitteistolla muutettiin valtakunnan sähköverkosta saatavan sähkön 50 hertsin taajuus sähkövetureille sopivaksi 16 hertsin taajuudelle.


title: Outshined

text: Outshined on yksi Soundgardenin tunnetuimmista kappaleista. "Outshined" julkaistiin myös singlenä vuonna 1991. Se on Badmotorfinger-albumin toinen raita.


title: Outshined

text: "Outshined" muistetaan alun kitarariffistä sekä kappaleen lyriikasta "I'm looking California, and feeling Minnesota." Tämä lyriikka jopa inspiroi elokuvaa "Feeling Minnesota", mutta se ei silti ole elokuvan soundtrackillä.


title: Outshined

text: Kappaleesta tehtiin myös musiikkivideo, jonka tuottivat Johnathan Dayton ja Valerie Faris. Soundgarden itse ei pitänyt videosta. Kitarasoolosta oli leikattu osa pois, jotta video olisi lyhyempi.


title: Outshined

text: "Outshined" oli kuukauden kappale tammikuussa 1997.


title: Outshined

text: Chris Cornellin Soundgardenin jälkeinen yhtye Audioslave on soittanut kappaleen lukuisia kertoja keikoillaan, ja se löytyy muun muassa yhtyeen "Live in Cuba" -DVD:ltä.


title: Rusty Cage

text: ”Rusty Cage” on yksi Soundgardenin tunnetuimmista kappaleista. ”Rusty Cage” julkaistiin albumilla Badmotorfinger vuonna 1991 sekä singlenä vuonna 1992. Se sisältyi myös Soundgardenin kokoelmalle A-Sides.


title: Rusty Cage

text: Kappale tunnetaan sen kitarariffistä, jossa on käytetty wah-wah-pedaalia.


title: Rusty Cage

text: Kappaletta on myös käytetty videopeleissä, kuten ja Road Rash 3D.


title: Rusty Cage

text: Johnny Cash on tehnyt kappaleesta oman versionsa. Se löytyy hänen albumiltaan "Unchained" , joka voitti parhaan Country-albumin Grammy-palkinnon.


title: SOA

text: Lyhenne Soa tai SOA voi tarkoittaa:


title: Diamant

text: Diamant (ranskan timanttia merkitsevä sana) oli Ranskan ensimmäinen kantoraketti. Sen avulla Ranska pystyi kolmantena maana laukaisemaan avaruuteen oman Astérix-satelliitin 26. marraskuuta 1965.


title: Diamant

text:
Diamant perustui "Pierres précieuses" -teknologiaohjelmaan, jossa kehitettiin seuraavat raketit: Agathe, Topaze, Emeraude, Rubis ja Saphir. Diamant oli ohjelman viimeinen kantoraketti. Sen jälkeen CNES pyrki eurooppalaistamaan kantorakettiohjelmansa toteuttamalla sen Euroopan avaruusjärjestön kautta.
Diamantista oli kolme versiota: A, B ja BP4. Ne olivat kolmivaiheisia. Niiden hyötykuorman massa oli noin 150 kg, kun satelliitti laukaistiin 200 km korkealle kiertoradalle.


title: Diamant

text: A-versiolla laukaistiin Astérix ja sen jälkeen kolme muuta piensatelliittia vuosina 1965-67. Laukaisut tehtiin Hammaguirista, Algeriasta. Vain toinen laukaisu oli osin epäonnistunut - siinä satelliitti joutui aiottua alemmalle kiertoradalle.


title: Diamant

text: B-versiossa oli voimakkaampi ensimmäinen rakettivaihe. Viidestä vuosina 1970-73 tehdystä laukaisuyrityksestä kaksi viimeistä epäonnistui. Laukaisut tehtiin Kourousta, Etelä-Amerikasta.


title: Diamant

text: BP4-versiossa oli uusi toinen raketivaihe. Vuonna 1975 raketilla tehtiin kolme laukaisua.


title: Keltarousku

text: Keltarousku ("Lactarius repraesentaneus") on keltainen rouskuihin kuuluva sienilaji.


title: Keltarousku

text: Keltarousku on kookas sieni, jonka kauttaaltaan keltainen väri vaihtelee sävyltään okrasta munankeltaiseen. Keltarouskun lakki on 10-20 cm leveä ja suomukarvainen. Lakki on nuorena reunoiltaan alaspäin kiertynyt ja karvainen, vanhemmiten lakki laakenee. Pinnaltaan lakki on etenkin kostealla säällä limainen. Heltat ovat lakkia vaaleammat. Jalka on lyhyt, tukeva, harvakseltaan kuoppatäpläinen ja vanhemmiten ontto. Kellanvalkoisen mallon maku on vain lievästi karvas ja se tuoksuu miellyttävältä. Vetisen valkoinen maitiaisneste muuttuu violetiksi jouduttuaan kosketuksiin ilman kanssa ja värjää myös sitä ympäröivän mallon harmaanvioletiksi.


title: Keltarousku

text: Keltarouskun erottaa samankaltaisesta isovoirouskusta ("L. scrobiculatus") ja muista voirouskuista violetiksi muuttuvan maitiaisnesteen ja mallon perusteella. Ulkonäöltään keltarouskun saattaa sekoittaa myös yleisempänä kasvavaan karvarouskuun ("L. torminosus").


title: Keltarousku

text: Keltarousku kasvaa heinäkuusta lokakuuhun melko yleisesti tuoreissa kuusi- ja koivukangasmetsissä, usein hieman soistuneilla, korpimaisilla alueilla. Sen kasvualue käsittää koko Suomen tunturialueita lukuun ottamatta, mutta se on pohjoisessa yleisempi.


title: Keltarousku

text: Ruokasienenä keltarousku on arvioitu melko hyväksi. Kuten yleisesti rouskujen kohdalla, kiehauttaminen on suositeltavaa, mutta mietona sienenä keltarouskun voi paistaa myös tuoreeltaan tai käyttää suolasienenä. Lakin limainen pinta kannattaa poistaa ennen sienen käyttöä.


title: Round Up

text: Round Up tarkoittaa seuraavia:


title: Kim Thayil

text: Kim Thayil (s. 4. syyskuuta 1960 Seattle, Washington) on yhdysvaltalainen kitaristi, joka tunnetaan parhaiten Soundgardenin kitaristina. Kim oli yksi Soundgardenin perustajajäsenistä yhdessä Chris Cornellin ja Hiro Yamamoton kanssa vuonna 1984.


title: Kim Thayil

text: Thayilin vanhemmat ovat kotoisin Keralan kaupungista eteläisestä Intiasta. Thayil syntyi Seattlessä ja kasvoi Chicagon Park Forestissa. Hän vietti lapsena paljon aikaa myös vanhempiensa kotimaassa Intiassa. Thayil on yksi tunnetuimpia intialais-amerikkalaisia. Hän tapasi Hiro Yamamoton Rich East High Scoolissa, Park Forrestissa. Valmistumisen jälkeen he muuttivat Washingtonin osavaltioon, missä Thayil opiskeli Washingtonin yliopistossa.


title: Kim Thayil

text: Chris Cornell oli silloin Thayilin huonekaveri. He ystävystyivät ja perustivat Yamamoton kanssa Soundgardenin vuonna 1984. Soundgarden oli seattlelaisista grunge-yhtyeistä ensimmäinen, joka sai levytyssopimuksen suurelta levy-yhtiöltä. Soundgarden julkaisi kolme platinaa saanutta albumia ja sai kaksi Grammy-palkintoa.


title: Kim Thayil

text: Soundgardenin hajottua vuonna 1997 Thayil on soittanut muun muassa Pigeonhedissä, The Presidents of the United States of American kanssa, Dave Grohlin Probotissa ja No WTO Combossa Jello Biafran ja Krist Novoselicin kanssa sekä lukuisissa muissa projekteissa.


title: Kim Thayil

text: Vuonna 2003 Rolling Stone -lehti sijoitti Thayilin sijalle 100 tekemässään luettelossa "Kaikkien aikojen 100 parasta kitaristia".


title: Mdina

text:
Mdina eli ”hiljainen kaupunki” on Maltan entinen pääkaupunki. Se on yksi maailman parhaiten säilyneistä keskiaikaisista kaupungeista. Yksi kaupungin kuuluisimmista nähtävyyksistä on Mdinan katedraali. Nykyään kaupungissa ei sallita autoliikennettä, vaan kulku tapahtuu kävellen kapeita kujia pitkin.
Vuonna 2017 kaupungissa asui noin 240 asukasta, kun vuoden 2011 väestönlaskennassa asukasluku oli 239.


title: Rio Ferdinand

text: Rio Gavin Ferdinand (s. 7. marraskuuta 1978 Peckham, Lontoo) on englantilainen uransa lopettanut jalkapalloilija, jolla on saintlucialaista, dominicalaista sekä irlantilaista taustaa. Ferdinandin yleisin pelipaikka oli keskuspuolustaja, mutta hän pelasi myös keskikenttämiehenä.


title: Rio Ferdinand

text: Ferdinand pelasi koulupoikana hyökkääjänä, siirtyi myöhemmin keskikentälle ja vuonna 1992 Ferdinand liittyi Eltham Townin alle 14-vuotiaiden joukkueesta West Hamin nuorisojoukkueeseen. Hän oli erittäin lupaava pelaaja ja häntä verrattiin edesmenneeseen Bobby Mooreen, joka oli entinen West Hamin ja Englannin maajoukkueen kapteeni. 17-vuotiaana Rio teki ammattilaissopimuksen West Hamin kanssa, vaikka tarjouksia tuli myös Middlesbroughilta ja Chelsealta. Ensiesiintymisensä aikuisten sarjoissa Ferdinand teki 5. toukokuuta 1996 tasan 1–1 päättyneessä kotiottelussa Sheffield Wednesdaytä vastaan, kun hän tuli vaihdosta kentälle. Seuraavalla kaudella valmentaja Harry Redknapp lähetti Ferdinandin kahden kuukauden lainalle kolmannen sarjatason Bournemouthiin.


title: Rio Ferdinand

text: Ferdinand debytoi Englannin maajoukkuepaidassa kaikkien aikojen nuorimpana puolustajana Kamerunia vastaan 15. marraskuuta 1997. Micah Richards rikkoi tuon ennätyksen vuonna 2006. Hänet valittiin vuoden 1998 MM-kisoihin, mutta ei päässyt kisoissa kentälle. Kesällä 2000 Rio ei mahtunut Kevin Keeganin suunnitelmiin, ja puolustaja jäi ulos EM-kisajoukkueesta.


title: Rio Ferdinand

text: Marraskuussa 2000 Ferdinand siirtyi valioliigaseura Leeds Unitediin 18 miljoonalla punnalla. Siirtosumma oli uusi ennätys Britanniassa, ja samalla Riosta tuli kaikkien aikojen kallein puolustaja maailmassa. Elokuussa 2001 Lucas Radeben ollessa loukkaantuneena Rio valittiin Leedsin kapteeniksi.


title: Rio Ferdinand

text: Leedsiin siirryttyään Ferdinand nousi myös maajoukkueen avaukseen ja hän täytti odotukset vuoden 2002 MM-kisoissa, joissa hän pelasi yhdessä Sol Campbellin kanssa. Ferdinand johti rautaisesti Englannin puolustusta ja onnistui myös maalinteossa Tanskaa vastaan. Rioa pidettiin yleisesti kisojen yhtenä parhaista puolustajista ja maansa parhaista pelaajista. Samalla hänen markkinahintansa nousi, ja 22. heinäkuuta 2002 hän siirtyi noin 30 miljoonalla punnalla Manchester Unitediin. Ferdinand allekirjoitti seuran kanssa viisivuotisen sopimuksen.


title: Rio Ferdinand

text:
Rion ensimmäisellä kaudella Unitedin päästettyjen maalien määrä liigassa putosi edellisen kauden 45:stä 34:een, ja seura voitti samalla kahdeksannen Valioliigamestaruutensa. United pääsi myös Englannin liigacupin finaaliin, mutta hävisi sen Liverpoolille maalein 0-2. Ferdinandille ei löytynyt pysyvää toppariparia, Laurent Blancin ura oli loppusuoralla ja Wes Brownin otteet ailahtelivat. Seuraavalla kaudella vierelle tuli Mikael Silvestre, ja ranskalaisen kanssa Rio muodosti erinomaisen kaksikon syksyllä 2003.
Kausi 2004-2005 jäi Unitedin osalta pokaalittomaksi, kun se hävisi FA Cupin finaalin Arsenalille rangaistuspotkuilla. Seuraavalla kaudella ManU eteni taas liigacupin finaaliin, ja tällä kertaa se onnistui voittamaan finaalin Wigania vastaan 4-0. Samalla kaudella Rio onnistui myös ensimmäistä kertaa maalinteossa United-paidassa. 14. joulukuuta Rio puski pallon Wiganin verkkoon, tämäkin ottelu päättyi 4-0. Tammikuussa 2006 Rio teki tähänastisen United-uransa tärkeimmän maalin, kun hän onnistui ohittamaan puskullaan Liverpoolin maalivahti José Reinan. Maali oli ottelun ainoa ja syntyi aivan viimeisillä minuuteilla. Osittain tämän maalin ansiosta United oli loppusijoituksissa toisena, pisteen edellä Liverpoolia, ja näin pääsi suoraan Mestarien liigaan. Saksan MM-kisoissa Rio pelasi 10. MM-kisaottelunsa Englannin pudotessa jatkosta rankkareilla Portugalille.


title: Rio Ferdinand

text: Seuraava kausi oli Riolle menestyksekäs, sillä hän voitti Valioliigamestaruuden toista kertaa ja samalla hänet valittiin Valioliigan Vuoden Joukkueeseen.


title: Rio Ferdinand

text: 26. maaliskuuta 2008 Ferdinand Englannin maajoukkueen kapteeniksi harjoitusotteluun Ranskaa vastaan. Seurajoukkueissaan Rio on kantanut usein kapteeninnauhaa hihassaan, mutta maajoukkueessa tämä oli topparille ensimmäinen kerta. Kaikkiaan hän pelasi 81 maaottelua, joista viimeisen kesäkuussa 2011. Maaottelumaaleja hän teki kolme.23. syyskuuta 2003 Englannin jalkapalloliitto järjesti Ferdinandille normaalin dopingtestin Manchester Unitedin harjoituskeskuksessa, Carringtonissa. Hän kuitenkin lähti harjoituskentältä tekemättä testiä. Myöhemmin hän tajusi unohtaneensa testin, ja soitti harjoituskeskukseen, mutta jalkapalloliiton testaajat olivat jo lähteneet. Rio kertoi, että oli unohtanut dopingtestin, koska hänellä oli muutto kesken ja lähti harjoitusten jälkeen suoraan ostoksille. Hän teki kuitenkin testin seuraavana päivänä ja näyte oli negatiivinen. Tästä ei ollut kuitenkaan hyötyä, koska häntä ei syytetty dopingin käytöstä, vaan siitä, ettei antanut testiä määrättynä ajankohtana. Ferdinand jatkoi pelaamista seurajoukkueessaan, kunnes hän sai kahdeksan kuukauden kilpailukiellon, joka alkoi 20. tammikuuta 2004. Manchester United ilmoitti tiedotteessaan että Ferdinand valittaa tuomiostaan. - Olen sitä mieltä, että saamani tuomio ja pelikielto ovat väärät, Ferdinand selitti. Maailman antidopingneuvosto Wadan puheenjohtaja Richard Pound puolestaan sanoi hänen olleensa onnellinen välttäessään kahden vuoden kilpailukiellon. Valitus ei mennyt läpi ja Ferdinand kärsi kilpailukieltonsa. Rion merkityksestä joukkueelleen kertoi paljon se, että ennen hänen viimeistä otteluaan Wolvesia vastaan ManU johti vielä Valioliigaa, mutta kauden lopussa United oli sarjassa kolmantena, 15 pistettä Arsenalin takana. United voitti keväällä FA Cupin, mutta Ferdinand ei saanut mitalia, koska ei pelannut yhtään peliä. Pelikiellon takia häneltä jäi luonnollisesti väliin myös 2004 EM-kisat, joissa John Terry korvasi hänet.


title: Rio Ferdinand

text: Syyskuun 20. päivänä Ferdinand palasi pelikieltonsa jälkeen suoraan Manchester United avauskokoonpanoon ottelussa Liverpoolia vastaan. Jotkut olivat sitä mieltä, että ottelun omituinen ajankohta, maanantai-ilta, ja Ferdinandin pelikiellon loppuminen samana päivänä eivät voi olla sattumaa. ManU voittikin ottelun Ferdinandin pelatessa valmentajansa Sir Alex Fergusonin mielestä erinomaisen ottelun kotijoukkueen puolustuksessa.


title: Rio Ferdinand

text: Vuonna 2005 Ferdinandin ja Manchester United väliset sopimusneuvottelut ajoivat pelaajan jo siihen pisteeseen, että seuran omat fanit buuasivat hänelle. Ferdinand ei allekirjoittanut seuran tarjoamaa sopimusta, ja monet pitivät Ferdinandia pelkkänä palkkasoturina, joka lähtisi sinne missä hänelle maksetaan eniten palkkaa. Samaan aikaan Ferdinand nähtiin ravintolassa agenttinsa ja Chelsean toimitusjohtaja Peter Kenyonin kanssa. Ferdinand sanoi, että hän ei tiennyt etukäteen Kenyonin olevan paikalla, vaan hänen tarkoituksenaan oli vain tavata agenttinsa. Rion agentti kuitenkin kertoi, että puolustaja tiesi Kenyonin olevan paikalla. Elokuussa Ferdinand lopulta allekirjoitti uuden jatkosopimuksen Manchester Unitedin kanssa. Sopimus pitää miehen seurassa kesään 2009 asti.


title: Rio Ferdinand

text: 31. maaliskuuta 2008 Ferdinand ilmoitti, että haluaisi tehdä uuden sopimuksen Manchester Unitedin kanssa, ja mainitsi myös halustaan lopettaa uransa manchesterilaisseurassa. 18. huhtikuuta hän tekikin seuran kanssa uuden sopimuksen, joka ulottui kesään 2013 asti.


title: Rio Ferdinand

text: Rio Ferdinand ja hänen naisystävänsä Rebecca Ellison saivat 24. heinäkuuta 2006 pojan, jonka nimeksi tuli Lorenz. Rion veli Anton Ferdinand ja serkku Les Ferdinand ovat myös ammattijalkapalloilijoita.


title: Starship Troopers

text: Starship Troopers on Robert A. Heinleinin science fiction -romaani. Se julkaistiin alun perin jatkokertomuksena "The Magazine of Fantasy & Science Fiction" -lehdessä loka–marraskuussa 1959 nimellä "Starship Soldier", ja samana vuonna kirjana. Heinlein on kertonut kirjan synnystä että hän oli kesken toisen kirjan kirjoittamista äimistynyt lehdestä lukemastaan kaavailusta, että Yhdysvallat ryhtyisi yksipuoliseen aseistariisuntaan, ja sai kimmokkeen kirjoittaa tarinan, jossa filosofiselta ja historialliselta kannalta tarkastelisi niitä syitä, miksi ihmiset yleensä sotia käyvät.


title: Starship Troopers

text:
Kirja kertoo nuoren filippiiniläissotilaan Juan "Johnnie" Ricon liittymisestä Maan liittovaltion () eliittijoukkoihin, Mobile Infantryyn (MI). MI on futuristinen sotilasjoukko, joka on varustettu taistelupanssarein ja tekee maihinlaskuja vieraille planeetoille. Ricon sotilasura etenee värvätystä aliupseeriksi ja upseeriksi ihmisten ja "Bugs"-nimisen hyönteislajin tähtienvälisen sodan kuluessa.
"Starship Troopers" voitti parhaan romaanin Hugo-palkinnon 1960 ja vaikutti Gordon R. Dicksonin "Dorsai"-sarjan ohella sotilaallisen science fictionin genren syntyyn. Siitä on tehty useita elokuvia ja pelejä, kuuluisimpana Paul Verhoevenin vuoden 1997 elokuva "Starship Troopers – universumin sotilaat". Romaani on myös kerännyt arvosteluja yhteiskunnallisista ja poliittisista teemoistaan ja syytöksiä militarismista.


title: Starship Troopers

text: Kirjaa ei ole suomennettu.


title: Jafarin paluu

text: Jafarin paluu ( tai "Aladdin: Return of Jafar") on Disneyn piirroselokuvan "Aladdin" vuonna 1994 valmistunut jatko-osa. Se on Disneyn ensimmäinen suoraan videolle julkaistu pitkä piirroselokuva ja se toimii aloituksena "Aladdin" -animaatiosarjalle. Elokuva on julkaistu Suomessa sekä VHS:nä että DVD-erikoisjulkaisuna.


title: Jafarin paluu

text: "Jafarin paluu" on ainoa Aladdin-elokuva, jossa Hengen englanninkielisenä äänenä ei toimi Robin Williams. Sen sijaan Hengen roolissa kuullaan Dan Castellaneta. Hengen suomenkielisenä äänenä puolestaan on ensimmäisen elokuvan Vesa-Matti Loirin sijaan Jope Ruonansuu, joka jatkoi äänenä myös "Aladdin ja varkaiden kuningas" -elokuvassa ja animaatiosarjassa.


title: Jafarin paluu

text: Elokuva alkaa erään rosvojoukon palatessa takaisin piilopaikkaansa viimeisimmältä ryöstöretkeltään. Juuri kun joukon epäpätevä johtaja, Abis Mal (Antti Pääkkönen), päättää pitää suurimman osan joukon varastamasta kullasta ja aarteista itsellään, Aladdin (Sami Aarva) ja Abu varastavat aarteet takaisin. Sitten Aladdin ja Abu lentävät jakamaan suurimman osan aarteista Agraban köyhille. Aladdin pitää kuitenkin erään jalokivikukan itsellään antaakseen sen myöhemmin Jasminelle (Ulla Hakola). Aladdinin ja Abun saavuttua takaisin palatsiin Jasmine kertoo Aladdinille, että sulttaanilla (Veikko Honkanen) on yllätys, jonka tämä aikoo kertoa heille myöhemmin päivällisellä.


title: Jafarin paluu

text: Sillä välin aavikolla Jago (Seppo Pääkkönen) onnistuu kaivamaan itsensä ja Jafarin (Jarkko Rantanen) lampun ulos hiekasta, jonne Henki oli heidät edellisessä elokuvassa ampunut. Jafar määrää Jagon vapauttamaan hänet välittömästi, mutta Jago on kyllästynyt olemaan Jafarin pompoteltavana ja heittää lampun läheiseen kaivoon. Sitten hän palaa takaisin Agrabaan toivoen voivansa vakuuttaa Aladdinin siitä, että Jafar teki hänestä itselleen hypnoosin avulla orjan. Aladdin ei kuitenkaan usko papukaijan tarinaa, vaan yrittää siepata tämän. Jagoa jahdatessaan Aladdin törmää Abis Maliin ja osaan tämän rosvoista. Jago puuttuu kuitenkin asioiden kulkuun ja pelastaa Aladdinin rosvoilta. Aladdin muuttaa mielipiteensä Jagosta ja tuo tämän mukanaan palatsiin. Palatsissa Aladdin kohtaa jälleen Hengen (Jope Ruonansuu), joka on palannut maailmanympärysmatkaltaan ja on iloinen nähdessään jälleen ystävänsä.


title: Jafarin paluu

text: Sinä iltana sulttaani julistaa aikovansa tehdä Aladdinista uuden suurvisiirinsä. Aladdin yrittää esittää pirteää ja taivutella sulttaanin antamaan Jagolle anteeksi, mutta Jago tuhoaa vahingossa päivällisen Rajahin jahdatessa häntä ruokasaliin. Sulttaani ja Jasmine raivostuvat, ja Jasmine lähtee ruokasalista sydän murtuneena, koska Aladdin ei ollut luottanut häneen ja kertonut Jagosta. Jagon avulla Aladdin onnistuu kuitenkin tekemään sovinnon Jasminen kanssa.


title: Jafarin paluu

text: Sillä välin Jafaria potkaisee onni, kun Abis Mal löytää hänet sattumalta kaivosta. Koska Jafar on henki, hänen on toteltava isäntäänsä, eikä hän näin ollen voi toimia tehokkaasti epäpätevän Abis Malin käsissä. Jafar janoaa vapautta, jotta hän voisi kostaa Aladdinille, mutta sen saadakseen hänen on tehtävä yhteistyötä Abis Malin kanssa. Jafar huiputtaa Abis Malia, niin että tämä tuhlaa kaksi ensimmäistä toivomustaan, ennen kuin käskee tätä palaamaan Agrabaan. Abis Mal itse puolestaan on iloinen saadessaan auttaa Jafaria, sillä myös hän haluaa kostaa Aladdinille. Päästyään palatsiin Jafar paljastaa itsensä Jagolle ja pakottaa tämän toimimaan suunnitelmiensa mukaan. Seuraavana päivänä Aladdin ja sulttaani lähtevät pois palatsista keskustellakseen yhdessä kahden kesken. Jago ehdottaa heille kaukaista paikkaa erään vesiputouksen äärellä. Aladdinin ja sulttaanin lähdettyä Jafar paljastaa itsensä Hengelle ja Abulle palatsin puutarhassa ja vangitsee heidät näyttäen heille samalla mahtavat voimansa.


title: Jafarin paluu

text: Sillä välin Aladdin ja sulttaani käyvät keskustelun, joka saa sulttaanin arvostamaan Aladdinia enemmän tulevana suurvisiirinään. Kun Aladdin kiittää Jagoa, Abis Mal ja lentäviksi ratsumiehiksi naamioitunut Jafar hyökkäävät väijyksistä Aladdinin ja sulttaanin kimppuun. Sulttaani siepataan, ja Aladdin puolestaan heitetään alapuolella raivoisasti virtaavaan jokeen. Jafar ei anna Aladdinin kuitenkaan kuolla, sillä hän haluaa tämän jäävän henkiin voidakseen sitten kostaa tälle mitä tuskallisimmalla tavalla: erottamalla Aladdinin tämän rakkaista. Tätä varten Jafar lavastaa Aladdinin sulttaanin murhaan kehittämällä vääriä todisteita ja naamioitumalla Jasmineksi. Aladdin heitetään tyrmään, ja hänet tuomitaan teloitettavaksi aamunkoitteessa.


title: Jafarin paluu

text: Vankilassa Jasmine ja muut syyttävät Jagoa petturiksi, mutta heidän vihansa väistyy nopeasti, kun Jago yrittää vapauttaa Hengen, jotta tämä puolestaan voisi pelastaa Aladdinin. Jago onnistuukin juuri ajoissa, ja pelastettuaan Aladdinin Henki vapauttaa myös muut. Päästyään jälleen vapaaksi Aladdin päättää pysäyttää Jafarin. Henki kertoo Aladdinille, että tuhotakseen Jafarin Aladdinin on tuhottava tämän lamppu. Lamppu täytyy kuitenkin tuhota ennen kuin Abis Mal ehtii toivoa Jafarin vapaaksi. Jago päättää jättää taistelun väliin, eivätkä muut yritä estää häntä.


title: Jafarin paluu

text: Jafar ja Abis Mal juhlistavat Aladdinin kuolemaa. Jafar pyytää Abis Malia käyttämään viimeisen toivomuksensa ja vapauttamaan hänet, mutta Abis Mal alkaa epäröidä käydessään epäluuloiseksi Jafaria kohtaan. Jafarin ja Abis Malin riidellessä Aladdin ja muut yrittävät varastaa Jafarin lampun, mutta lopulta Jafar huomaa tunkeilijat ja syöksee heidät valtaistuinsalista ulos puutarhaan. Abis Mal jää jumiin oksanhaaraan ja pudottaa Jafarin lampun maahan. Aladdin, Jasmine, Henki, Abu ja taikamatto hyökkäävät Jafarin kimppuun, mutta vaikka Jafar joutuukin noudattamaan lampun hengen rajoituksia, hän on silti selkeästi liikaa Aladdinille ja kumppaneille: Jafarin valtavat voimat estävät ketään pääsemästä lähellekään lamppua. Lopulta Jafarin voimat saavat maan halkeamaan, niin että palatsin puutarhaan syntyy rotko täynnä magmaa. Aladdin, Jasmine, Henki ja Abu joutuvat ansaan ja sen myötä hengenvaaraan, kun Jago ilmestyy yllättäen paikalle ja sieppaa Jafarin lampun. Jafar ampuu Jagoa voimillaan haavoittaen tätä vakavasti, mutta siitä huolimatta Jago onnistuu virkoamaan hetkeksi ja potkaisemaan lampun viimeisillä voimillaan magmaan. Magma sulattaa lampun, minkä seurauksena Jafar kuolee räjähtäen tomupilveksi.


title: Jafarin paluu

text: Kaikkien iloksi Jago toipuu vammoistaan, sillä lampun henget eivät voi käyttää voimiaan tappamiseen. Juhlinnan aikana Aladdin kuitenkin ilmoittaa sulttaanille, ettei hän ole vielä valmis suurvisiiriksi, koska hän haluaa nähdä ensin maailmaa. Jasmine ilmoittaa tulevansa Aladdinin mukaan, mutta Jago ei ole Aladdinin päätöksestä mielissään, vaan ryhtyy valittamaan siitä kovaäänisesti. Sillä välin puunoksassa yhä riippuva Abis Mal on harmissaan siitä, ettei hän enää saakaan Jafarin ja lampun tuhouduttua kolmatta toivomustaan.


title: Jafarin paluu

text: Elokuva on saanut kriitikoilta heikon vastaanotton. Arvostelupalvelu Rotten Tomatoes -sivulla vain 30% kriitikoista on antanut elokuvalle positiivisen arvion. Elokuvan animaatiota on arvosteltu heikoksi ja tv-piirrettyn kaltaiseksi, lauluja unohdettaviksi ja tarinaa liian heikoksi ja itseääntoistavaksi 69-minuuttiseen elokuvaan.


title: Jafarin paluu

text: Pääosin kielteisestä palautteesta huolimatta elokuva sai myönteisen arvion muun muassa Siskel & Ebert -arvosteluduolta. Siskelin ja Ebertin mukaan elokuva on edeltäjäänsä heikommista tuotantoarvoistaan huolimatta viihdyttävä elokuva, jonka hahmoja on ilo seurata.


title: Sarjakuvahemmo

text: Sarjakuvahemmo tai Sarjishemmo (, joskus myös nimellä Sarjisheppu, oikealta nimeltään Jeff Albertson) on kuvitteellinen hahmo yhdysvaltalaisessa piirrossarjassa "Simpsonit". Hän on Springfieldissä sijaitsevan Android's Dungeon -nimisen sarjakuvakaupan omistaja, joka tunnetaan täydellisestä omistautumisestaan populaarikulttuurille, ivallisesta puhetavastaan ja ylimielisestä suhtautumisestaan asiakkaisiinsa. Hahmon ääninäyttelijä on Hank Azaria.


title: Sarjakuvahemmo

text: Sarjakuvahemmon ensiesiintyminen oli 2. tuotantokauden jaksossa ”Radioaktiivinen mies”. Hänen vakiohokemansa on ivallinen toteamus ”Huonoin – "[asia]" – ikinä!” "Simpsonien" käsikirjoittajat ovat joskus käyttäneet Sarjakuvahemmoa pilkatakseen yltiökriittisiä "Simpsonit"-faneja.


title: Sarjakuvahemmo

text: Hank Azarian mukaan Sarjakuvahemmon ääni on imitaatio hänen college-aikaisesta tuttavastaan.


title: Sarjakuvahemmo

text: Ylipainoinen ja sosiaalisesti lahjaton Sarjakuvahemmo on stereotyyppinen keski-ikäistynyt nörtti, jolla on tietosanakirjamainen tietämys sarjakuvista, fantasiasta ja science fictionista, ja joka suhtautuu näihin aiheisiin äärimmäisen tosikkomaisesti. Sarjakuvien myymisen ohella hän harrastaa myös itse niiden keräilyä ja käytännössä koko hänen elämänsä pyörii populaarikulttuurin ympärillä. Ensiesiintymisensä yhteydessä hän mainitsi suorittaneensa maisterin tutkinnon folkloristiikassa ja mytologiassa, ja osana tutkintoa hän käänsi J. R. R. Tolkienin romaanin "Taru sormusten herrasta" keinotekoiselle klingonin kielelle. 10. kauden jakson ”Lisan aivot” mukaan Sarjakuvahemmon älykkyysosamäärä on 170, minkä ansiosta hän kuuluu Springfieldin Mensaan.


title: Sarjakuvahemmo

text: Sarjakuvahemmo ylpeilee usein fiktiohahmoihin liittyvällä triviatiedolla ja suhtautuu snobistisesti kaikkiin muihin, joiden tietämys aiheesta on vähäisempi kuin hänen. Hän valittaa aina turhautuneena uusien teosten tai sovitusten juonellisista ristiriitaisuuksista. Teoksesta ja tekijästä riippuen hänen asenteensa vaihtelee palvovasta äärimmäisen kriittiseen. Luullessaan kuolevansa "The Simpsons Movie" -elokuvassa Sarjakuvahemmo julisti tyytyväisenä että hänen kokonaisuudessaan sarjakuvien keräämiselle omistettu elämänsä oli ”hyvin käytetty elämä”.


title: Sarjakuvahemmo

text: Sarjakuvahemmon sarkastisista hokemista tunnetuin on ""Worst. Episode. Ever."" ("Huonoin. Jakso. Ikinä."), jolla hän alkuaan kommentoi Piski-koiran ensiesiintymistä "Tikku ja Takku" -piirrossarjassa 8. kauden jaksossa ”Urani koirana”. Lauseen on väitetty olleen "Simpsonien" käsikirjoittajien parodia "Simpsoneita" arvioineen suositun Usenet-uutisryhmän käyttäjien tavasta kommentoida ja arvioida sarjan jaksoja. Erilaiset muunnelmat tästä lauseesta ovat sittemmin muodostuneet Sarjakuvahemmon tavaramerkiksi. Yleensä lauseen keskimmäinen tai joskus ensimmäinen sana on vaihdettu. Joskus hän vaikuttaa kommentoivan jaksojen epäuskottavia juonenkäänteitä suoraan katsojille; esimerkiksi 11. kauden jaksossa ”Raivoisa ratsu” hän huomauttaa juonen muistuttavan eräiden aiempien jaksojen juonia. Toinen Sarjakuvahemmon kielenkäytölle tyypillinen piirre on lyhenteiden puuttuminen, minkä takia hän esimerkiksi ei sano "isn't" vaan "is not".


title: Sarjakuvahemmo

text: Sarjakuvahemmo omistaa Springfieldissä sijaitsevan sarjakuvamyymälän, jonka nimi on "The Android's Dungeon & Baseball Card Shop" ("Androidin vankityrmä ja baseballkorttikauppa"). Kaupassa myydään sekä halpoja uutuussarjakuvia että kalliita keräilyharvinaisuuksia ja lisäksi oheistuotteita kuten toimintahahmoja. Sarjakuvahemmo kohtelee tylysti ja täysin mielivaltaisesti kaikkia asiakkaitaan, varsinkia lapsia kuten Bart Simpsonia ja Milhouse Van Houtenia, ja puhuu heille halveksuvalla ja erittäin ivallisella äänensävyllä. Tosin hän puhuu aina samalla äänensävyllä muutenkin. Hän myös pitää keräilysarjakuvien hinnat mahdollisimman korkealla ja saattaa antaa tietyille asiakkaille henkilökohtaisia porttikieltoja vähäisillä perusteilla.


title: Sarjakuvahemmo

text:
Sarjakuvahemmon kaupassa on useita harvinaisia tavaroita, muiden muassa ensimmäinen julkaistu Hämähäkkimies-sarjakuva; Sean Conneryn valokuva Roger Mooren nimikirjoituksella; sekä filminauha vaihtoehtoisesta "Tähtien sodan" loppuratkaisusta, jossa Chewbacca paljastuu Luke Skywalkerin isäksi. Hänellä on myös valomiekka tiskinsä alla. Hänellä on hallussa myös niin sanottuja "kiellettyjä" videoita, mukaan lukien ”Avaruusolennon ruumiinavaus” -videonauha; Yhdysvaltain huippusalaiset ydinasestrategiat paljastava video; video, jossa Kent Brockman kaivaa nenäänsä; video juopuneesta herra Rogersista; sekä "Kummisetä III" -elokuvan "hyvä versio".
Sarjakuvahemmoon on liitetty muutamia scifi-aiheisia viittauksia: hänen autoonsa on kiinnitetty tarra, jossa lukee "Toinen autoni on "Millennium Falcon""; hänen AMC Gremlin -mallisen autonsa rekisterikilpi on "NCC-1701"; ja hänen takamuksessaan on tatuoituna teksti "Jabba The Butt". Hänen kiinnostukseensa tietokoneisiin on myös viitattu sillä, että hänellä on t-paita, jossa lukee "C:/DOS C:/DOS/RUN RUN/DOS/RUN". Sarjakuvahemmon oma suosikkisarjakuva on hieman yllättäen Mort Walkerin piirtämä "Liisa ja Lasse".


title: Sarjakuvahemmo

text: Vaikka Sarjakuvahemmo on sosiaalisesti omiin oloihinsa vetäytyvä, hän on seurustellut iäkkään lesken Agnes Skinnerin kanssa 12. kauden jaksossa ”Kaikkien aikojen huonoin jakso”. 15. kauden jaksossa ”Pelkoa ja inhoa alttarilla” hän kävi treffeillä opettaja Edna Krabappelin kanssa ja paljasti olleensa kerran naimisissa MMORPG-pelissä toisen hahmon kanssa. Neitsyydestään hän kuitenkin pääsi eroon vasta yli 40-vuotiaana, mikä ilmeni 10. kauden jaksosta ”Gangsterien armoilla”. 25. kauden jaksossa ”Sarjakuvasutinaa” Sarjakuvahemmo lopulta löysi kumppanikseen Kumiko Nakamura -nimisen japanilaisen manga-sarjakuvapiirtäjän ja he menivät naimisiin. Kumiko on sen jälkeen tosin nähty sarjassa vain muutaman kerran.


title: Sarjakuvahemmo

text: Sarjakuvahemmon oikea nimi pidettiin "Simpsoneissa" pitkään salaisuutena, ja lopulta nimen salaamisesta muodostui yksi sarjan vakiovitseistä. Sarjan 16. kauden jaksossa ”Vedenpaisumus stadionilla” Sarjakuvahemmo kuitenkin tyynesti toteaa Ned Flandersille, että hänen oikea nimensä on Jeff Albertson, mutta "kaikki kutsuvat häntä Sarjakuvahemmoksi". Sarjakuvahemmon oikean nimen paljastaminen aiheutti suurta kohua "Simpsonit"-fanien keskuudessa, ja sarjan tuottaja Al Jeanin mukaan käsikirjoittajat valitsivat Sarjakuvahemmolle tarkoituksellisesti mahdollisimman tavanomaiselta kuulostavan nimen. Oikeaa nimeä ei tosin sen paljastamisen jälkeenkään ole käytetty sarjassa juuri ikinä.


title: Sarjakuvahemmo

text: Sarjakuvahemmoa parodioitiin "Simpsonien" halloween-jaksossa ”Kauhujen talo, osa 10”, missä hän esiintyi superroistona nimeltä "Keräilijä". Samassa jaksossa esiintyi Lucy Lawless, josta Keräilijä yritti tehdä vaimon, koska hän luuli tätä oikeaksi Xenaksi. Jakson lopussa hän jähmettyi kuoliaaksi, ja sanoi vakiofraasinsa muunnelman ""Best. Death. Ever."" ("Paras. Kuolema. Ikinä.") Sarjakuvahemmo teki vuonna 2011 cameo-esiintymisen "The Cleveland Show'ssa", jossa hän kommentoi sarjan päähenkilön Cleveland Brownin surkeaa sarjakuvaa ja lähti pois sanoen ""Worst. Cameo. Ever."" ("Huonoin. Cameo. Ikinä.").


title: Lari (nimi)

text: Lari on suomalainen miehen etunimi. Larin nimipäivä on 13. heinäkuuta. Sanasta "hilarus" () ovat muodostuneet nimet Ilari ja Lari, latinankielisenä nimenä on myös Hilarius.


title: Lari (nimi)

text: Väestörekisterikeskuksen mukaan on Lari-nimen Suomessa saanut vuoden 2009 loppuun mennessä 1 850 miestä ja alle viisi naista. Nimi on tullut käyttöön vasta 1900-luvun puolivälin aikoihin.


title: Lari (nimi)

text: Nimeen liittyvät pyhän muistopäivät ortodoksisessa kalenterissa ovat:


title: Lester Bangs

text: Leslie Conway "Lester" Bangs (13. joulukuuta 1948 – 30. huhtikuuta 1982) oli yhdysvaltalainen eksentrinen rocktoimittaja, muusikko ja Lou Reed -fani. Bangsin gonzo- ja beat-vaikutteista kirjoitustyyliä luonnehditaan radikaaliksi ja luovaksi. Bangs työskenteli muun muassa Creem- ja Rolling Stone -musiikkilehdille. Bangs kuoli 33-vuotiaana luultavasti vahingossa tapahtuneeseen lääkkeiden yliannostukseen, pitkään jatkuneen flunssan päätteeksi.


title: Lester Bangs

text: Bangs syntyi Kaliforniassa teksasilaislähtöisten vanhempien perheeseen. Hänen isänsä Conway Bangs oli tuurijuoppo kuorma-autonkuljettaja ja äitinsä Norma Bangs vannoutunut Jehovan todistaja. Äiti otti nuoren Leslien usein mukaansa saarnaustyöhönsä ja rajoitti lapsen harrastuksia. Vanhemmat muuttivat erilleen kun Leslie oli kahdeksanvuotias. Pian tämän jälkeen isä-Bangs kuoli tulipalossa. Norma Bangs meni töihin ravintolaan, ja Leslie pääsi ajoittain uppoutumaan kiinnostuksensa kohteisiin: kirjallisuuteen ja musiikkiin, etenkin jazziin ja elokuvamusiikkiin.


title: Lester Bangs

text: Bangs alkoi käyttää itsestään nimeä "Lester" ennen lukioikää. Lukiossa hän kasvatti pitkän tukan eikä noudattanut koulun sääntöjä. Suhteet joihinkin opettajiin olivat kireät ja Bangs erotettiin koulusta määräajaksi useaan otteeseen. Hän toimi kuitenkin aktiivisesti koulun näytelmä- ja puhetaitokerhoissa ja menestyi niissä. Myös äidinkielenopinnot sujuivat erinomaisesti, vaikka opettajat vaihtuivat.


title: Lester Bangs

text: Bangs halusi ammattikirjoittajaksi, ja unelmoi muuttavansa New Yorkiin. Asuminen uskovaisen äidin kanssa oli vaikeaa, etenkin Lesterin löydettyä rock-musiikin The Beatlesin, Rolling Stonesin, Bob Dylanin ja Yardbirdsin kautta. Bangs janosi uusia kokemuksia, ja kokeili monenlaisia päihteitä alkoholin lisäksi. Romilar-yskänlääke muodostui pitkäaikaiseksi addiktioksi.


title: Lester Bangs

text: Bangs kehitti kirjoitustyylin, joka ei kumartanut kuvia. Hän ryhtyi freelancetoimittajaksi 1969, 20-vuotiaana. Bangs kirjoitti aluksi lähinnä levyarvosteluja Rolling Stone -lehteen, ja vuodesta 1970 alkaen myös Creemiin. Sittemmin Bangs muutti Detroitiin Creemin toimittajaksi tekemään levy- ja konserttiarvioita sekä artistihaastatteluja ja muita artikkeleita. Bangs ajautui välirikkoon Rolling Stone -lehden johtoportaan kanssa 1973 ja lopetti vakituisen työn Creemissä 1976. Tämän jälkeen hän kirjoitti artikkeleita moniin eri lehtiin, muiden muassa Village Voiceen, Stereo Review'hun ja New Musical Expressiin.


title: Lester Bangs

text: Bangs kirjoitti Blondie-yhtyeestä samannimisen kirjan, joka julkaistiin 1980. Yhdessä Paul Nelsonin kanssa hän kirjoitti Rod Stewartista vuonna 1981 julkaistun teoksen "Rod Stewart". Bangs toimitti osuuksia lukuisiin musiikkiantologioihin ja hakuteoksiin.


title: Lester Bangs

text: Kirjallisesti lahjakas Bangs teki oivaltavaa ja toimivaa lyriikkaa. Bangsillä oli kova halu oppia soittamaan jotakin instrumenttia. Saksofoni, kitara, piano ja rummut jäivät yrityksen asteelle, mutta huuliharpun soitto ja laulu sujuivat tyydyttävästi. Bangs julkaisi omia kappaleitaan soolosinglellä ja teki yhteistyötä eri artistien kanssa, niin konserteissa kuin levyilläkin. Ajoittain Bangs keskittyi musiikkityöhönsä niin, että kirjoituspalkkiot eivät riittäneet kunnon elantoon.


title: Lunnikoira

text: Lunnikoira () on norjalainen lunnien metsästykseen jalostettu pienehkö koirarotu. Alkuperäisestä käyttötarkoituksestaan koiralla on yhä muistona tiettyjä rakenteellisia ominaispiirteitä, kuten kuusivarpaiset käpälät ja hämmästyttävä notkeus.


title: Lunnikoira

text: Lunnikoira on melko pieni, yleensä kippurahäntäinen pystykorva. Koiran ruumiinrakenne on melko kevyt ja suorakaiteen muotoinen. Lunnikoiralla on monta erikoista piirrettä, jotka ovat auttaneet sitä alkuperäisessä tehtävässään lunnien metsästyksessä. Koiran piti kyetä kiipeilemään Norjan vuonojen jyrkillä ja liukkailla kallioilla sekä työntymään lintujen ahtaisiin pesäonkaloihin. Siksi se on hämmästyttävän notkea ja mahtuu kulkemaan pienistäkin aukoista. Se voi taivuttaa päätään taaksepäin niin paljon, että kuono miltei koskettaa selkää. Etujalkansa koira voi kääntää sivulle 90 asteen kulmaan. Keskikokoiset korvansa lunnikoira voi taivuttaa korvakäytäviensä peitoksi suojaamaan niitä luolissa vedeltä ja pölyltä. Lisäksi koiralla on ylimääräinen varvas kussakin jalassaan, mikä auttaa sitä kiipeämään kallionkielekkeillä.


title: Lunnikoira

text: Lunnikoiran turkki on tiivis ja kaksikerroksinen: karkean, lyhyehkön ulkoturkin alla on pehmeä pohjavilla. Karva on hieman pidempää kaulassa, rinnassa ja raajojen takaosissa sekä hännässä. Hännän asento vaihtelee selän päälle kiertyneestä kippurasta riippuvaan. Sallitut värit ovat eri ruskean sävyt, musta, harmaa sekä valkoinen tummin merkein. Myös valkoiset merkit sallitaan. Karvojen kärjet ovat ruskeilla koirilla yleensä mustat, ja väri tummuu tavallisesti koiran vanhetessa.


title: Lunnikoira

text: Luonteeltaan lunnikoira on seurallinen ja iloinen, vaikka suhtautuukin vieraisiin usein aluksi hiukan varautuneesti. Perheeseensä se kiintyy vahvasti ja tarkkailee valppaasti ympäristöään. Se tarvitsee kohtalaisen paljon liikuntaa ja nauttii ulkoilusta. Lunnikoiran kanssa voi harrastaa esimerkiksi agilityä, jossa rodun erikoislaatuinen ketteryys on avuksi. Koira ei ole koulutettavana kaikkein helpoimpia, koska sillä ei ole juurikaan miellyttämisenhalua. Erityisesti sisäsiistiksi opettaminen voi kestää varsin pitkään. Lunnikoira on myös melko herkkä haukkumaan.


title: Lunnikoira

text: Lunnikoira on vanha rotu: sitä käytettiin jo viimeistään 1600-luvulla metsästämään lunneja Norjan rannikolla Vaerogin alueella. Kiinnostus rotuun väheni, kun lunnien metsästykseen keksittiin uusia menetelmiä. Vuoden 1900 tietämillä koiria oli jäljellä enää eristyneessä Mostadin kylässä Lofooteilla. Rotu oli sukupuuton partaalla toisen maailmansodan aikaan, mutta huolellisen jalostuksen ansiosta se selvisi, vaikka jäljellä oli enää muutama yksilö.


title: Lunnikoira

text: Rotu on yksi maailman harvinaisimmista. Tällä hetkellä koiria on maailmassa noin 1 500–2 000, joista 1 100 Norjassa. Lunnien metsästyksessä rotua ei enää käytetä, vaan se on puhtaasti seura- ja harrastuskoira.


title: Lunnikoira

text: Rodulle ominainen sairaus on ns. lunnikoirasyndrooma eli intestinaalinen lymfangiektasia, joka on imusuoniston toimintahäiriö. Käytännössä kyse on ruoansulatushäiriöstä, jonka seurauksena koira kärsii joidenkin ravintoaineiden puutoksesta. Tautia tai vastaavia sairauksia esiintyy silloin tällöin myös muilla koiraroduilla ja ihmiselläkin, mutta lunnikoiralla se on erityisen yleinen. Sairauden arvellaan olevan perinnöllinen, mutta täyttä varmuutta asiasta ei ole. Lunnikoirasyndrooman oireita ovat turkin harveneminen, ripuli, oksentelu ja nesteen kertymisestä aiheutuva pöhöttyminen. Sairaus voi olla myös piilevä, jolloin varsinaisia oireita ei esiinny. Taudin vakavuus vaihtelee lievistä oireista nopeaan kuolemaan.


title: Lunnikoira

text: Lunnikoirasyndroomaa ei voida parantaa, mutta sen oireita voidaan lievittää. Sairastumisvaaraa voi alentaa vähärasvaisella ruokavaliolla, stressi puolestaan voi kasvattaa riskiä.


title: Rieti

text: Rieti on kaupunki Italiassa Lazion hallinnollisella alueella Rietin maakunnassa. Se sijaitsee noin 80 kilometriä koilliseen Roomasta. Kaupungin pinta-ala on 206 neliökilometriä ja väkiluku vajaat 50 000.


title: Rieti

text: Rietissä olevalla "Piazza San Rufo".-aukiolla sijaitsee Italian maantieteellinen keskipiste, joka tunnetaan latinankielisellä nimellä Umbilicus Italiae.


title: Rieti

text: Rietin alue oli alun perin Sabine-heimon aluetta. 200-luvulla siitä tuli Rooman valloituksen jälkeen merkittävä tieverkon solmukohta. Rooman valtakunnan kukistuttua barbaarit tuhosivat Rietin, mutta kaupunki jälleenrakennettiin myöhemmin roomalaisten avustuksella.


title: Rieti

text: Rietiin pääsee moottoritietä A1, joka kulkee Roomasta Firenzeen, jäämällä Ortessa ja jatkamalla tietä SS.79. Kaupunkiin on myös rautatieyhteys.


title: Homokysteiini

text: Homokysteiini (CHNOS) on elimistössä metioniinin aineenvaihduntatuotteena syntyvä aminohappo. Nimi kertoo, että yhdiste on rakenteeltaan kysteiinin homologi, ts. sen molekyylissä on yksi CH-yksikkö enemmän kuin kysteiinissä.


title: Homokysteiini

text: Homokysteiiniä muodostuu soluissa ravinnossa saadusta rikkipitoisesta aminohaposta metioniinista. Se voi muuttua takaisin metioniiniksi folaatin ja B12-vitamiinin vaikutuksesta. Sen tehtävistä elimistössä ei ole tietoa.


title: Homokysteiini

text: Homokysteiini on viime vuosina ollut laajan kiinnostuksen ja tutkimuksen kohteena, koska kohonnut veren homokysteiinipitoisuus näyttää olevan sydän- ja verisuonitautien riskitekijä ja liittyy yleensä melkein kaikkiin pitkäaikaissairauksiin ja vanhenemismuutoksiin. Tutkimustulokset ovat osin ristiriitaisia.


title: Homokysteiini

text: Toisin kuin Terveyskirjaston artikkelin alaotsikossa sanotaan, veren suuri homokysteiinipitoisuus voi siis olla huolen aihe, sillä se voi olla myös yksi Alzheimerin taudin syy, joskin toiset tutkimustulokset antavat ymmärtää, ettei yhteyttä ole. Esimerkiksi marraskuussa 2014 julkaistujen hollantilaistutkimuksen tulosten mukaan B12-vitamiinilla ja foolihapolla saatu homokysteiinipitoisuuden väheneminen ei estänyt muistin heikkenemistä.


title: Stacked Actors

text: Stacked Actors on Foo Fightersin vuonna 2000 Australiassa julkaistu single. Vaikka sitä ei myyty muualla, oli se kuitenkin promootiotarkoituksessa radiosoitossa ympäri maailman. Kappale julkaistiin vuonna 1999 yhtyeen albumilla "There Is Nothing Left to Lose". Kappale on albumin harvoja raskaita kappaleita ja siinä voi kuulla grunge-vaikutteita.


title: Stacked Actors

text: Kappaleen sanoitusten on usein oletettu viittaavan Kurt Cobainin kuolemaan. Toisaalta osa kuuntelijoista on tulkinnut kappaleen kertovan losangelesilaisten pinnallisuudesta, joten tulkintatapoja on monia.


title: Avioniikka

text: Avioniikka () tarkoittaa ilmailuelektroniikkaa. Termi syntyi 1970-luvulla Yhdysvalloissa, kun elektroniikan kustannusosuus sotilaslentokoneiden valmistamisessa kasvoi merkittävästi.


title: Avioniikka

text: Sanan keksijänä pidetään Philip J. Klassia, joka johti sanan "avionics" sanoista "aviation" (ilmailu) ja "electronics". Suomen kieleen tuli 1980-luvulla lainasana "avioniikka".


title: Avioniikka

text: Avioniikka tarkoittaa kaikkia ilma-aluksissa käytettyjä elektroniikkajärjestelmiä.


title: Avioniikka

text: Avioniikkaa ovat kommunikaatiolaitteet, radiosuunnistuslaitteet (ks. navigointi), lennon- ja moottorienvalvontamittaristojen uudet versiot (perinteiset olivat mekaanisia) ja sähköiset hallintalaitteet.


title: Avioniikka

text: Se sisältää myös jopa sadat eri elektroniikkalaitteet, jotka on asennettu ohjaamaan tai valvomaan lentokoneen järjestelmiä.


title: Avioniikka

text: Avioniikkaan voi kuulua myös ilma-aluksen kuljettamia elektronisia hyötykuormia. Yksittäinen laite voi olla esimerkiksi etsintävalonheitin poliisihelikoptereita varten tai yhtä monimutkainen kuin lentokaukovalvontatutka, joka havaitsee muut "omat" ja "vihollisen" lentokoneet jopa satojen kilometrien päästä.


title: Avioniikka

text: Avioniikan valmistajia ovat esimerkiksi Yhdysvalloissa toimiva Honeywell (Collins), EU:ssa toimivat Thales ja SAFRAN sekä venäläinen KRET.


title: Vorbis

text: Vorbis on patentiton ja lisenssimaksuton häviöllinen äänenpakkausmenetelmä, joka pohjautuu avoimeen lähdekoodiin. Se on joidenkin puolueettomien testien mukaan äänenlaadultaan parempi kuin MP3, muttei ole voittanut sitä laitetuessa ja yleisyydessä. Sen kehittämistä on ohjannut Xiph.org-säätiö. Vorbis-hanke aloitettiin 1998 kun Fraunhofer Gesellschaft, MP3:n kehittäjä, ilmoitti alkavansa periä lisenssimaksuja MP3-tekniikasta. Tarve vapaasti käytettävälle ja lisenssimaksuttomalle äänenpakkausmenetelmälle oli niin suuri, että hanke nähtiin tarpeelliseksi. Lopullinen versio 1.0 julkaistiin 19. heinäkuuta 2002.


title: Vorbis

text: Ogg on tiedostomuoto, johon Vorbis-pakattu ääni usein yksikseen tallennetaan. Vorbis-koodekilla pakattua ääntä voi käyttää myös esimerkiksi ääniraitana DivX-pakatun videon kanssa.


title: Vorbis

text: Vorbis-muotoista ääntä pakkaavat ja toistavat ohjelmat ovat vapaasti kaikkien käytettävissä, ja jotkin suositut videopelit ovat käyttäneet niitä äänitehosteisiin ja musiikin tallentamiseen; esimerkiksi suositun "Unreal"-pelisarjan luoja Epic Games käyttää nykyään peleissään Vorbis-pakattua ääntä. Musiikin suoratoistopalvelu Spotify hyödyntää laajasti Vorbis-tekniikkaa.


title: Vorbis

text: Ogg Vorbisia voidaan käyttää myös Internet-radioissa esimerkiksi Icecast-lähetysmenetelmän kautta, mikä mahdollistaa täysin ilmaisen nettiradiolähetysmenetelmän.


title: Vorbis

text: Ogg Vorbis ja videoformaatti Ogg Theora mainittiin alun perin HTML5:n standardiehdotuksessa suosituksena, mutta maininta poistettiin standardista Applen ja Nokian vaatimuksesta.


title: Vorbis

text: Ogg Vorbisia purkavia piirejä ei ole juurikaan olemassa, joten sitä käyttävien kannettavien laitteiden toistoaika on lyhyempi esimerkiksi MP3:een verrattuna. Ilmaiseen Ogg Vorbisiin verrattuna MP3:n lisenssimaksu oli 0,75 dollaria laitetta kohti tai vähintään 15 000 dollaria vuodessa. MP3-formaatin patentit vanhenivat huhtikuussa 2017, joten sekin on nykyisin vapaa tiedostoformaatti.


title: Vorbis

text: Vapaan, modernin äänenpakkauksen kehitys on edennyt Vorbiksesta. Vuonna 2012 esitetty avoin Opus -pakkaus edustaa markkinoiden parhaimmistoa äänenlaadussa, on osa WebRTC -rajapintaa ja on laajasti käytössä esimerkiksi Youtube-videopalvelussa.


title: Vorbis

text: Vorbis formaatin määritykset ovat vapaasti käytettävissä. Xiph.Org säätiö kuitenkin varaa itselleen oikeuden muuttaa määrityksiä ja myöntää sertifikaatteja. Kirjastot julkaistaan BSD-lisenssillä ja loput työkaluohjelmat GPL-lisenssillä.


title: Crazy for You

text: Crazy for You on yhdysvaltalaisen poplaulajan Madonnan single "Hulluna sinuun" -elokuvan soundtrackiltä. John "Jellybean" Benitezin tuottama kappale julkaistiin ensimmäisen kerran 1985 ja uudelleenjulkaisuna 1991. "Crazy for You" menestyi hyvin, saavuttaen Yhdysvaltain Billboard-listan ykkössijan ja Britannian singlelistan sijan #2. Suomessa se ylsi virallisen singlelistan sijalle 9.


title: Crazy for You

text: Madonna esitti elokuvassa yökerhon tanssijatarta. Balladin musiikkivideolla Madonna laulaa elokuvassa nähtävien kahden muun hahmon rakkaussuhteesta. Videon ohjasi elokuvan ohjaaja Harold Becker.


title: Crazy for You

text:
"Crazy for You" oli yhdessä "Gamblerin" kanssa Madonnan ensimmäinen pelkästään soundtrackiä varten tehty kappale, ja kummatkin kappaleet kuultiin elokuvassa. Erityisesti Madonnan ihailijat pitivät "Crazy for Yousta", joka nousi nopeasti radioiden toivelistoille. "Crazy for Youn" suosion myötä elokuvan nimi "Vision Quest" muutettiin Euroopan julkaisun yhteydessä "Crazy for Youksi".
Kappaleesta on olemassa yhdeksän virallista versiota. Kappale löytyy myös Madonnan kokoelmalta "The Immaculate Collection", ja balladi-kokoelmalta "Something to Remember".


title: Seinäjoen jäähalli

text: Seinäjoen jäähalli sijaitsee Jouppilanvuoren kupeessa jääurheilukeskuksen alueella. Nykyinen jäähalli valmistui vuonna 2004. Suomi-sarjan jääkiekkojoukkue S-Kiekko (aiemmin SHT eli Seinäjoen Hockey Team) pelaa uuden hallin valmistumisen myötä kotiottelunsa siellä, kun aiemmin se pelasi Seinäjoen vanhemmassa jäähallissa.


title: Seinäjoen jäähalli

text: Uuden hallin yleisökapasiteetti on 850, joista istumapaikkoja on 500. Istumapaikat ovat kuppi-istuimia. Uusi halli eli Seinäjoen jäähalli II onkin ns. harjoitushalli, joka on alun perin tarkoitettu pääasiassa harjoittelulle. Yleisöennätys on kauden 2005 Suomi-sarjan toisesta loppuottelusta SHT-HeKi, jota seurasi 1012 katsojaa. Halli on ollut täynnä myös hallin avausottelussa SHT-Sport, harjoitusottelussa Tappara-Ässät sekä B-nuorten Mestiksen pronssiottelussa S-Kiekko-Diskos keväällä 2013.


title: Seinäjoen jäähalli

text: Uuden hallin rakennusinvestoinnit olivat yhteensä noin 1,7 miljoonaa euroa. Kaukalon koko on 26 x 58 metriä.


title: Seinäjoen jäähalli

text: Seinäjoen jäähalli Oy:n suurin omistaja on Seinäjoen kaupunki.


title: Seinäjoen jäähalli

text: Seinäjoella on vuosien saatossa pelattu useita maaotteluita. Viimeksi sellainen pelattiin 9. marraskuuta 2007, kun Suomen alle 19-vuotiaiden maajoukkue kaatoi Seinäjoen uudessa jäähallissa Tanskan lukemin 4-1.


title: Seinäjoen jäähalli

text: Myös kaukalopalloseura Pallo & Boys pelaa uudessa hallissa. Seinäjoen junioritoimintaa pyörittävät jääkiekkoseurat S-Kiekko ja Seinäjoen Kiekkokerho käyttivät myös vanhaa hallia sen sulkemiseen asti. Näiden lisäksi halleja käyttää myös Seinäjoen taitoluistelijat. Taitoluistelijat järjestävät hallissa säännöllisesti myös tapahtumia, kuten taitoluistelukilpailuja ja näytöksiä.


title: Seinäjoen jäähalli

text: Vanhassa jäähallissa (Atria-hallissa) yleisökapasiteetti oli noin 1000 ja istuimena oli ainoastaan puupenkit. Vanha jäähalli rakennettiin vuonna 1985 väliaikaiseksi jäähalliksi. Atria-hallia on käytetty myös muihin tarkoituksiin ja esimerkiksi vuonna 2007 se toimi Tangomarkkinoiden tanssilavana. Myös vanhassa hallissa on pelattu nuorten jääkiekkomaaotteluita. Halli suljettiin maaliskuussa 2018 ja sen tilalle rakennetaan uusi kilpahalli.


title: Inlandsbanan

text: Inlandsbanan () on Pohjois-Ruotsissa sijaitseva rautatieosuus, jonka pituus on noin 1 300 kilometriä. Rataosuuden hallinnoinnista ja ylläpidosta huolehtii radanvarren kuntien omistama Inlandsbanan AB. Rataosuus alkaa Kristinehamnista ja päättyy Jällivaaran. Vuosina 1908–1937 rakennettu rautatie kulkee Pohjois-Ruotsin keskiosan läpi.


title: Inlandsbanan

text: Rataosa on yksiraiteinen ja sähköistämätön, eikä radalla ole junien automaattista kulunvalvontaa tai kauko-ohjausta.


title: Inlandsbanan

text: Vuoden 1907 valtiopäivillä annettiin päätös Östersundin ja Ulriksforsin välisen radan rakentamisesta. Seuraavaksi päätettiin rakennettavaksi osuus Ulriksfors–Volgsjö vuonna 1911, ja vuonna 1912 päätettiin osuuden Sveg–Brunflo rakentamisesta. Radan viimeisen osuuden Vilhelmina–Jällivaara rakentamispäätös tehtiin 1917. Tämän jälkeen Ruotsin valtio hankki omistukseensa yksityiset rautatieyhtiöt Svegin ja Kristinehamnin väliltä.


title: Inlandsbanan

text: Rataosuuden oli tarkoitus valmistua 1924, mutta työvoimapulan ja laman vuoksi se valmistui 13 vuotta aikataulustaan myöhässä.


title: Inlandsbanan

text: Vähäliikenteisen ja purettavaksikin aiotun Inlandsbananin kunnossapito ja liikennöinti siirtyi Ruotsin valtiolta Inlandsbanan AB:lle vuonna 1993 radanvarren kuntien aktiivisuuden ansiosta. Yritys hoitaa rataosan henkilö- ja tavaraliikennettä sekä vastaa radan kunnossapidosta. Henkilöliikennettä radalla on pääasiassa vain turistisesongin aikana, eivätkä henkilöjunat kulje rataosan päästä päähän.


title: Inlandsbanan

text: Inlandsbanan muodostuu kaikkiaan kolmesta erillisestä rataosasta:


title: Inlandsbanan

text: Rataosuuksilla Kristinehamn–Filipstad sekä Brunflo–Östersund liikennöidään Liikenneviraston hallinnoimalla rataosuudella.


title: Saul Kripke

text: Saul Aaron Kripke (s. 1940) on yhdysvaltalainen filosofi ja loogikko. Hän on Princetonin yliopiston emeritusprofessori ja on sen jälkeen opettanut New Yorkin kaupunginyliopiston CUNY Graduate Centerissä. Kripken työllä on ollut huomattava vaikutus logiikassa ja kielifilosofiassa. Suurin osa hänen töistään on julkaisemattomia nauhoituksia ja käsikirjoituksia.


title: Saul Kripke

text: Kripke tunnetaan parhaiten neljästä kontribuutiosta filosofiaan:Kripke oli mahdollisten maailmojen semantiikan kehittäjä suomalaisen Jaakko Hintikan ja ruotsalaisen Stig Kangerin ohella. Mahdollisten maailmojen semantiikan nk. K-tulkinta on nimetty Kripken mukaan.


title: Saul Kripke

text: Kripken kolme luentoa muodostavat hyökkäyksen deskriptivistä (Frege, Russell) referenssin teoriaa vastaan, jonka mukaan nimi (esimerkiksi Aristoteles) on vain kuvauksen (esimerkiksi filosofi, Platonin oppilas) lyhenne. Nimi poimii aina sen olion, joka tyydyttää kuvauksen, joka nimeen liittyy. Kripke esittää useita esimerkkejä, joiden tarkoitus on osoittaa deskriptivismi mahdottomaksi. (Esimerkiksi Aristoteles olisi voinut kuolla 2-vuotiaana, eikä häneen liittyisi silloin lainkaan em. ominaisuuksia. Kuitenkin tuntuu mielettömältä kiistää, etteikö hän todella olisi Aristoteles.) Vaihtoehdoksi Kripke esitti "kausaalista referenssin teoriaa". Sen mukaan nimi viittaa objektiin kausaalisen yhteyden perusteella, joka välittyy puhujayhteisöjen läpi. Nimi on Kripken sanoin "kiinteä nimittäjä" ("rigid designator"), joka poimii aina saman objektin kaikista mahdollisista maailmoista. Tämän jälkeen kausaalisia referenssin teorioita ovat kehittäneet muun muassa Micheal Devitt, Keith Donnellan ja Hilary Putnam. Kaikki eivät kuitenkaan teoriaa ole hyväksyneet, tunnetuimpina John Searle, Richard Rorty ja Alonzo Church. Putnam on myös muuttanut näkemystään.


title: Saul Kripke

text: Kripke myös teki tunnetuksi käsitteen a posterioriset välttämättömyydet, asiantilat, jotka ovat välttämättä tosia, mutta ne voidaan tietää ainoastaan empiirisen tutkimuksen perusteella. Esimerkiksi ”Aamutähti on Iltatähti”, ”Cicero on Tullius” ja muut identiteettiväitteet, joissa eri nimet viittaavat samaan objektiin.


title: Saul Kripke

text: Vuonna 1973 nimellä "Reference and Existence" pidetyissä luennoissa Kripke jatkoi "Naming and Necessityn" tematiikkaa. Luentoja ei ole kuitenkaan julkaistu.


title: Saul Kripke

text: Nimellä "Wittgenstein on Rules and Private Language" julkaistuissa luennoissa, Kripke esittää kiinnostavan tulkinnan Wittgensteinin myöhäisajattelusta, joskin hänen tulkintaansa on kritisoitu historiallisesta epätarkkuudesta. Monet filosofit käyttävätkin Kripken kirjasta nimitystä "”Kripkenstein”", sillä monia sen argumenteista Wittgenstein olisi tuskin itse hyväksynyt.


title: Agnese Possamai

text: Agnese Possamai (s. 17. tammikuuta 1953 Lentiai, Italia) on italialainen entinen keskimatkojen juoksija, joka menestyi erityisesti sisäradoilla.


title: Agnese Possamai

text: Possamain ensimmäinen arvokisamitali oli sisäratojen EM-kisoissa 1981 Grenoblessa saavutettu Euroopan mestaruus 1 500 metrin juoksussa ajalla 4.07,49. Seuraavana vuonna sisäratojen EM-kisoissa Milanossa hän voitti 3 000 metrin juoksun ajalla 8.53,77, joka oli kisaennätys. Vuonna 1983 sisäratojen EM-kisoissa Budapestissä hän juoksi 3 000 metrillä hopealle ajallaan 9.04,41. Vuonna 1985 hän voitti sisäratojen Euroopan mestaruuden Ateenassa 3 000 metrillä ajalla 8.55,25 ja sijoittui toiseksi sisäratojen MM-kisoissa Pariisissa samalla matkalla ajalla 9.09,66.


title: Cherish (Madonnan kappale)

text: Cherish on yhdysvaltalaisen poplaulaja Madonnan kolmas single hänen neljänneltä studioalbumiltaan "Like a Prayer" vuonna 1989. Madonnan ja Patrick Leonardin tuottama kappale sai positiivista palautetta kriitikoilta ja nousi Yhdysvaltain Billboard-listan kakkoseksi. Britanniassa sen paras sijoitus oli singlelistan sija #3. Kappale on Madonnan seitsemästoista top10-listalle päässyt kappale Yhdysvaltain Billboard-listalla. Suomessa se ylsi virallisen singlelistan sijalle 19. Kappaleesta on olemassa seitsemän eri versiota.


title: Cherish (Madonnan kappale)

text: "Cherishin" musiikkivideo, jonka on ohjannut Herb Ritts, on mustavalkoinen. Se kuvattiin meren rannalla Los Angelesissa kesällä 1989. Videolla Madonna roiskii ja ui matalassa vedessä mustassa asussaan. Hän pullistelee lihaksiaan, keimailee leikkisästi ja ui merenneidon kanssa. Videolla miespuolista merenneitoa esittää Tony Ward, joka on yksi Madonnan entisistä rakastajista. Ward esiintyy myös Madonnan kappaleiden "Erotica" ja "Justify My Love" musiikkivideoilla.


title: Generator

text: Generator on yhdysvaltalaisen rockyhtye Foo Fighters yhtyeen vuonna 2000 julkaistu single. Kappale julkaistiin Australiassa ja Euroopassa. Kappale on tunnettu Foo Fightersin vuonna 1999 ilmestyneeltä "There Is Nothing Left to Lose" -albumilta.


title: Frendit (albumi)

text: Frendit on Tiktakin ensimmäinen, 22. marraskuuta 1999 julkaistu studioalbumi. Albumi nousi ensimmäisellä listaviikollaan Suomen virallisen albumilistan 23:nnelle sijalle, mutta nousi jo neljännellä listaviikollaan listan toiseksi, joka on myös sen paras sijoitus. Albumia on myyty yli 94 000 kappaletta, joka oikeuttaa tuplaplatinalevyyn.


title: Frendit (albumi)

text: Albumi sisältää 11 kappaletta sekä bonusraitoina akustisen version esikoissinglestä ”Sekoitat mun maailman” ja karaokeversion ”Lopeta”-kappaleesta. CD:llä on mukana myös CD-ROM-sovellus, jossa on videot ”Sekoitat mun maailman”- ja ”Lopeta”-kappaleista, valokuvia sekä kappaleiden sanoitukset.


title: Frendit (albumi)

text: "Frendit" -albumilta julkaistiin neljä singleä. Esikoissingle ”Sekoitat mun maailman” menestyi hyvin, nousten parhaimmillaan singlelistan toiseksi. Toinen single ”Lopeta” viimeistään nosti Tiktakin suosioon: Singlelistalla kappale kävi parhaimmillaan kolmantena ja lokakuussa 1999 kappale voitti Jyrki Hit Challengen. Myös kaksi seuraava singleä ”Sydän lyö” ja ”Minne vaan” menestyivät hyvin.


title: Frendit (albumi)

text: Tiktakin esikoislevy "Frendit" sai jatkoa noin vuosi sen julkaisusta, kun siitä julkaistiin 13. marraskuuta 2000 niin sanottu ”platinapainos”, Frendit / Friends. Kaksilevyinen julkaisu sisältää muun muassa uusia versioita "Frendit"-albumin kappaleista, kaksi aiemmin julkaisematonta kappaletta sekä englanninkieliset versiot levyn kappaleista. Molemmat CD:t sisältävät myös CD-ROM-sovellukset, joilla on musiikkivideot kappaleista ”Lopeta”, ”Minne vaan”, ”Upside Down” ja ”Don’t Turn Back”.


title: Frendit (albumi)

text: Toinen levyn uusista kappaleista, ”Leijailen”, julkaistiin singlenä elokuussa 2000 ja se nousi singlelistalle viideksi viikoksi, parhaimmillaan 10:nneksi. Myös kappaleet ”Christmas (Baby Please Come Home)”, ”Upside Down” ja ”Don’t Turn Back” julkaistiin singlenä, mutta ne eivät menestyneet suomenkielisten singlejen tavoin.


title: Frendit (albumi)

text: Englanninkielinen albumi, "Friends", julkaistiin myös Yhdysvalloissa, jossa Tiktak teki muutaman lyhyen kiertueen nimellä Tik ’N’ Tak.


title: Altyntagh

text: Altyntagh (myös Astyn-Tagh ja Altun Shan) on vuoristo Keski-Aasiassa, Kiinan koillisrajalla. Se erottaa Tiibetin Xinjiangista ja Gobin autiomaasta. Vuoristo on noin 650 kilometrin pituinen.


title: Secret (kappale)

text: Secret on yhdysvaltalaisen poplaulajan Madonnan ensimmäinen singlejulkaisu albumilta "Bedtime Stories". "Secret" julkaistiin syyskuussa 1994. Madonnan ja Dallas Austinin tuottama kappale sijoittui Yhdysvaltain Billboard-listan kakkoseksi ja Britannian singlelistalla sijalle 5. Alun perin Shep Pettibone sävelsi kappaleen, mutta tuotantoon liittyvien erimielisyyksien takia hän ja Madonna päättivät perua projektin.


title: Secret (kappale)

text: Kappale merkitsi Madonnan uralla jälleen muutosta. Sen sanoitukset ohjasivat Madonnan imagoa siistimmäksi ja romanttisemmaksi seksiä tihkununeen "Erotica"-albumin suttuisen julkisuuskuvan jälkeen. Kappale alkoi myös lähestyä R&B-musiikkia.


title: Secret (kappale)

text: Valokuvaaja Melodie McDanielin ohjaama "Secretin" musiikkivideo kuvattiin New Yorkin Harlemissa 10. syyskuuta 1994. Video on mustavalkoinen. Madonna markkinoi kappaletta internetissä lähettäen viestejä netinkäyttäjille. Vuonna 1994 tämä oli erittäin harvinaista ja uutta.


title: Eila Kännö

text: Eila Unelma Tellervo Kännö (o.s. Toivonen, 13. tammikuuta 1921 Hämeenlinna – 10. huhtikuuta 2009 Helsinki) oli sisäasiainministeriön poliisiosaston Ulkomaalaistoimiston päällikkö vuosina 1970–1984. Hänestä tuli Suomen tiukan ulkomaalaispolitiikan henkilöitymä. Tämä johtui siitä, että 1980-luvun alkuun asti Suomesta puuttui ulkomaalaislainsäädäntö. Ainoa säännös oli 1950-luvulla annettu ulkomaalaisasetus, jonka perusteella tehdyistä päätöksistä ei saanut valittaa. Näin ollen oikeuslähteenä oli aiempi hallintokäytäntö eli ulkomaalaistoimiston aiemmat ratkaisut, joista Kännö vastasi vuodesta 1970 alkaen. Lainsäädännön valmistelu oli myös sisäministeriön poliisiosaston vastuulla, joten ulkomaalaistoimiston olisi tullut itse valmistella säädökset, jos sellaiset olisi katsottu aiheellisiksi.


title: Eila Kännö

text: Koulutukseltaan Kännö oli varatuomari.


title: Eila Kännö

text: Kännö aloitti uransa kanslistina ja vuodesta 1961 keskusrikospoliisin tiedotustoimiston toimistopäällikkönä. Hän oli vastuussa Interpol-asioista 16 vuotta ja teki tänä aikana opintomatkoja muun muassa Scotland Yardiin ja Kanadan ratsupoliisiin. Hän oli ainoa naispuolinen poliisiupseeri ja sai lempinimen ”rouva Interpol”.


title: Margareta Keszeg

text: Margareta Keszeg (s. 31. elokuuta 1965) on romanialainen entinen keskimatkojen juoksija, joka menestyi erityisesti sisäradoilla.


title: Margareta Keszeg

text: Keszeg voitti pronssia Budapestin sisäratojen MM-kisoissa 1989 3 000 metrin juoksussa ajalla 8.48,70. Seuraavana vuonna hän voitti EM-hopeaa Glasgow'ssa sisäratojen EM-kisoissa samalla matkalla ajalla 8.57,50. 1991 Sevillan sisäratojen MM-kisoissa hän oli toinen 3 000 metrillä ajalla 8.51,51. Vuonna 1992 hän voitti Euroopan mestaruuden Genovassa sisäratojen EM-kisoissa 3 000 metrillä ajalla 8.59,80. 1993 Toronton sisäratojen MM-kisoissa hän oli samalla matkalla toinen ajalla 9.02,89. Keszegin viimeinen arvokisamitali oli EM-hopea 3 000 metrin juoksussa Pariisin sisäratojen EM-kisoissa 1994 ajalla 8.55,61.


title: Munasarjojen monirakkulaoireyhtymä

text: Munasarjojen monirakkulaoireyhtymä ("polycystic ovary syndrome" eli PCOS) on endokriininen eli umpierityssairaus, jota tavataan 5–10 prosentilla naisista. Tavallisimpana hormonihäiriönä hedelmällisessä iässä olevilla naisilla se on myös pääsyy näiden hedelmättömyyteen. Oireyhtymän oireet ja vaikeusaste vaihtelevat hyvinkin paljon. Vaikka sairauden varsinaisia syitä ei tiedetä, näyttää siltä, että insuliiniresistenssi ja PCOS ovat yhteydessä toisiinsa.


title: Munasarjojen monirakkulaoireyhtymä

text: Munasarjojen monirakkulaoiryhtymään ei ole parannuskeinoa eikä se katoa itsestään.


title: Munasarjojen monirakkulaoireyhtymä

text: Vuosien mittaan tätä sairautta on kutsuttu monella eri nimellä, esimerkiksi:


title: Munasarjojen monirakkulaoireyhtymä

text: Se että munasarjoissa on kystoja tai rakkuloita ei tarkoita sitä, että naisella olisi PCOS, eikä jo diagnosoiduilla naisilla ole välttämättä monirakkulaisia munasarjoja. Vaikka lantionalueen ultraäänitutkimus on tärkeä diagnostinen keino, se ei ole suinkaan ainut. PCOS:n määrittäminen voi olla vaikeaa, sillä potilailla voi olla hyvinkin erilaisia oireita, jotka esiintyvät eri tavoin. Tästä syystä tätä sairautta pidetään nimenomaan oireyhtymänä eikä tautina, vaikka usein näkee nimitystä “polykystinen munasarjatauti”.


title: Munasarjojen monirakkulaoireyhtymä

text: PCOS:sta käytetään yleisesti kahta määritelmää:


title: Munasarjojen monirakkulaoireyhtymä

text: Rotterdam-määritelmä on laajempi ja näin kattaa myös esimerkiksi potilaita, joilla ei ole liikaa androgeeneja, kun taas NIH/NICHD-määritelmän täyttämisen edellytys on nimenomaan hyperandrogeenisuus. Tämä on tärkeää monesta syystä mutta erityisesti sen takia, että PCOS-tutkimuksia hyperandrogeenikoista ei voida ekstrapoloida sellaisille, joille ei ole liikaa androgeeneja.


title: Munasarjojen monirakkulaoireyhtymä

text: Tavallisia oireita:


title: Munasarjojen monirakkulaoireyhtymä

text: Löydöksiin luetaan:


title: Munasarjojen monirakkulaoireyhtymä

text: Naiset, joilla on PCOS, ovat altistuneita seuraaville riskeille:Jotkut tutkimukset viittaavat siihen, että naiset, joilla on PCOS, saavat todennäköisemmin keskenmenon kuin naiset, joilla ei ole. Sen lisäksi PCOS-potilaiden epäsäännölliset kuukautiskierrot ja munasolun irtoamattomuus vaikeuttavat heidän raskaaksituloaan. Lääkkeillä ja ruokavalion muutoksilla pystytään kuitenkin usein mahdollistamaan normaali raskaus.


title: Munasarjojen monirakkulaoireyhtymä

text: Tämän sairauden parhaasta diagnosointitavasta kiistellään edelleen, mutta esimerkiksi seuraavia kokeita tehdään:


title: Munasarjojen monirakkulaoireyhtymä

text: Puuttuviin tai harvakseltaan tuleviin kuukautisiin ja liikakarvoitukseen löytyy myös muita syitä, esimerkiksi synnynnäinen lisämunuaishyperplasia eli CAH, Cushingin oireyhtymä, hyperprolaktinemia ja muita aivolisäke- tai lisämunuaissairauksia. Näitä on suljettava pois ennen kuin diagnoosi tehdään.


title: Puss / Oh, the Guilt

text: Puss / Oh, the Guilt on amerikkalaisten rockyhtyeiden Nirvanan ja The Jesus Lizardin helmikuussa vuonna 1993 julkaistu ""halkaisusingle"" (splitti). Kappale "Puss" on The Jesus Lizardin ja "Oh, The Guilt" on Nirvanan.


title: Puss / Oh, the Guilt

text: Puss / Oh, The Guilt oli sijalla 12 UK singles -listalla. "Puss" oli Jesus Lizard yhtyeen ensimmäinen Isossa-Britanniassa hittisingle. Oh, The Guilt oli Nirvanan viides Britanniassa julkaistu single. "Puss" kappaleen ensimmäinen julkaisu oli Jesus Lizardin albumilla "Liar". Steve Albini nauhoitti sen.


title: Puss / Oh, the Guilt

text: Barret Jones äänitti "Oh, the Guilt"in 7. huhtikuuta vuonna 1992. Kappale julkaistiin vuonna 2004 Nirvanan With The Lights Out -box-setillä ja seuraavana vuonna yhtyeen kokoelma-albumilla vuonna 2005. Singlen kannen on maalannut Malcolm Bucknall.


title: I’m Going to Tell You a Secret

text: I’m Going to Tell You a Secret on yhdysvaltalaisen poplaulajan Madonnan kiertuedokumentti hänen menestyksekkäältä vuoden 2004 "The Re-Invention Tour" -kiertueeltaan. Dokumentti sai ensi-iltansa Yhdysvaltain MTV-kanavalla 21. lokakuuta 2005. Dokumentin on ohjannut ruotsalainen Jonas Åkerlund, joka on tehnyt Madonnalle myös useita musiikkivideoita.


title: I’m Going to Tell You a Secret

text: Dokumentin pituus on 120 minuuttia ja sen ovat tuottaneet Angela Becker, Susan Applegate, Keeley Gould ja Shelli Jury.


title: I’m Going to Tell You a Secret

text: Dokumentti seuraa muun muassa Madonnan kiertuetanssijoiden elämää, konserttien harjoituksia, avajaisnumeroita ja konserttia Israelissa. Madonna kuitenkin kertoo dokumentissa myös Kabbalah Centre -lahkostaan ja myös hänen lapsensa Lourdes (s. 1996) ja Rocco (s. 2000) sekä aviomies Guy Ritchie nähdään mukana. Backstage-osuudet on kuvattu mustavalkoisina Madonnan aikaisemman "In Bed With Madonna" -dokumentin tavoin.


title: I’m Going to Tell You a Secret

text: "I’m Going to Tell You a Secret" julkaistiin 20. kesäkuuta 2006 DVD:nä ja digitaalisesti ladattavaksi. Mukana tuli myös bonus-CD. Suomessa elokuva esitettiin televisiossa ensimmäisen kerran alkuvuonna 2006 nimellä "Madonna – Salaisuuteni" Nelosella.


title: I’m Going to Tell You a Secret

text: DVD sijoittui muun muassa Yhdysvaltain, Britannian, Australian, Italian, Ranskan ja Brasilian DVD-myyntilistojen ykköseksi. Suomessa sijoitus oli DVD-listan #2.


title: I’m Going to Tell You a Secret

text: DVD-dokumentilla nähdään lyhennetyt ja editoidut live-esitykset seuraavista kappaleista:


title: José Luis González

text: José Luis González (s. 8. joulukuuta 1957 Villaluenga de la Sagra, Espanja) on entinen espanjalainen keskimatkojen juoksija.


title: José Luis González

text: Gonzálezin ensimmäinen arvokisamitali oli Milanon sisäratojen EM-kilpailuissa 1982 voitettu 1 500 metrin juoksun kulta ajalla 3.38,70. Kaikkiaan hän voitti sisäratojen EM-kilpailuissa viisi kultaa ja yhden pronssin. Pireuksessa 1985 hän voitti 1 500 metriä ajalla 3.39,26 ja Madridissa 1986 ajalla 3.44,55. Sitten matka piteni ja González voitti sisäratojen Euroopan mestaruuden 3 000 metrillä Liévinissä 1987 ajalla 7.52,28 ja Budapestissa 1988 ajalla 7.55,29. Genovassa 1992 hän sai vielä 3 000 metrillä EM-pronssia.


title: José Luis González

text: Sisäratojen MM-kilpailuissa González saavutti hopeaa 1 500 metrillä Pariisissa 1985 ajalla 3.41,36 ja 3 000 metrillä Budapestissa 1989 ajalla 7.48,66.


title: José Luis González

text: Ulkoradoilla González teki vuonna 1985 Nizzassa uuden 1 500 metrin Espanjan ennätyksen 3.30,92 juostessaan kolmanneksi kilpailussa, jossa Steve Cram ja Sa’id Awita alittivat ensimmäisinä 3.30:n haamurajan. Hieman myöhemmin González paransi myös mailin Espanjan ennätystä lukemiin 3.47,79. Rooman MM-kisoissa 1987 hän voitti hopeaa 1 500 metrillä häviten vain Abdi Bilelle ajalla 3.38,03.


title: José Luis González

text: González voitti Espanjan mestaruuden 1 500 metrillä vuosina 1976, 1979, 1980 ja 1986 sekä 5 000 metrillä vuonna 1990.


title: José Luis González

text: Siviiliammatiltaan González on tekninen piirtäjä.


title: Rob Denmark

text: Robert Neil "Rob" Denmark (s. 23. marraskuuta 1968 Billericay, Essex) on entinen brittiläinen kestävyysjuoksija.